EL Επίσημη Εφημερίδα της Ευρωπαϊκής Ένωσης C 299/1

Έκτη ετήσια έκθεση για την εφαρμογή της κοινής δράσης 2002/589/ΚΕΠΠΑ του Συμβουλίου, της 12ης Ιουλίου 2002, σχετικά με τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού

(2007/C 299/01)

ΕΙΣΑΓΩΓΗ

Στις 12 Ιουλίου 2002, το Συμβούλιο ενέκρινε την κοινή δράση 2002/589/ΚΕΠΠΑ σχετικά με τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού, στην οποία εζητείτο η ετήσια επισκόπηση των δράσεων που αναλαμβάνονται στο πλαίσιο αυτό. Από τότε έως σήμερα έχουν καταρτιστεί πέντε ετήσιες εκθέσεις.

Η ΕΕ είναι σημαίνων παράγων και συντελεστής στην καταπολέμηση της παράνομης διάδοσης και συσσώρευσης SALW και των πυρομαχικών τους. Εκτός από την Ευρωπαϊκή Στρατηγική Ασφάλειας του 2003, το Ευρωπαϊκό Συμβούλιο της 15ης και 16ης Δεκεμβρίου 2005 υιοθέτησε στρατηγική της ΕΕ για την καταπολέμηση της παράνομης συσσώρευσης και διακίνησης SALW και των πυρομαχικών τους. Το έγγραφο αυτό τονίζει την ανάγκη συγκροτημένων πολιτικών της ΕΕ τους τομείς της ασφάλειας και της ανάπτυξης, παράλληλα με την πλήρη αξιοποίηση των μέσων που διαθέτει η ΕΕ σε πολυμερές και περιφερειακό επίπεδο, εντός της Ευρωπαϊκής Ένωσης και στα πλαίσια των εξωτερικών της σχέσεων· χρησιμεύει ως πολιτικός οδηγός για τις δραστηριότητες της ΕΕ σε αυτόν τον τομέα, καθώς και για τα κράτη μέλη της.

Η στρατηγική της ΕΕ για τα SALW εξακολουθεί να λαμβάνει υπ' όψη την κοινή δράση 2002/589/ΚΕΠΠΑ που έχει χρησιμοποιηθεί ως βάση για συγκεκριμένες δράσεις στην Αφρική, την Ασία, τη Λατινική Αμερική, τα Βαλκάνια και πιο πρόσφατα στην Ουκρανία. Από το 1999 και εντεύθεν έχουν διατεθεί περίπου 14,5 εκατομμύρια ευρώ από τους πόρους της ΚΕΠΠΑ, μέσω αποφάσεων εφαρμογής αυτής της κοινής δράσης.

Άλλες σχετικές πολιτικές περιλαμβάνουν το πρόγραμμα της Ευρωπαϊκής Ένωσης για την πρόληψη των ένοπλων συγκρούσεων, το οποίο προβλέπει αναπτυξιακή βοήθεια με στόχο την αντιμετώπιση των γενεσιουργών αιτίων των συγκρούσεων, το πρόγραμμα της Ευρωπαϊκής Ένωσης για την πρόληψη και την καταπολέμηση της παράνομης εμπορίας συμβατικών όπλων και τις κατευθυντήριες γραμμές της Ευρωπαϊκής Ένωσης για τα παιδιά στις ένοπλες συγκρούσεις.

Η ΕΕ παραμένει στην πρώτη γραμμή του κοινού αγώνα και της πρακτικής δράσης για την πρόληψη, την καταπολέμηση και την εξάλειψη της παράνομης εμπορίας φορητών όπλων και ελαφρού οπλισμού υπό όλες της τις πτυχές, είναι δε προσηλωμένη στην εφαρμογή του Προγράμματος Δράσης των Ηνωμένων Εθνών σε επίπεδο ΕΕ. Η χρηματοδότηση της ΕΕ (μέσω των κρατών μελών, του ΕΤΑ, της κοινοτικής χρηματοδότησης και των πόρων του προϋπολογισμού ΚΕΠΠΑ) παραμένει βασική πηγή χρηματοδοτικής βοήθειας για την εφαρμογή του Προγράμματος Δράσης του ΟΗΕ.

Κατά τη διάρκεια της διάσκεψης ανασκόπησης του Προγράμματος Δράσης του ΟΗΕ, η Ευρωπαϊκή Ένωση υπέβαλε, στις 30 Ιουνίου 2006, συνολική επισκόπηση των δραστηριοτήτων της που συμβάλλουν στην καταπολέμηση της παράνομης διακίνησης φορητών όπλων και ελαφρού οπλισμού. Εκπρόσωποι της Προεδρίας της ΕΕ (Αυστρία), της Γραμματείας του Συμβουλίου/του Γραφείου του Προσωπικού Εκπροσώπου του ΥΕ και της Ευρωπαϊκής Επιτροπής παρουσίασαν τη συνολική πολιτική για τα SALW που βασίζεται στη νέα στρατηγική της ΕΕ για τα SALW και τα πυρομαχικά τους και παρείχαν διευκρινίσεις σχετικά με τον τρόπο με τον οποίο μπορεί να μετουσιωθεί σε συγκεκριμένες δραστηριότητες με την βοήθεια διαφόρων μέσων.

Η ανά χείρας έκθεση έχει ως αντικείμενο την κοινή δράση 2002/589/ΚΕΠΠΑ, καθώς και το πρόγραμμα της ΕΕ για την πρόληψη και την καταπολέμηση της παράνομης εμπορίας συμβατικών όπλων που εγκρίθηκε από το Συμβούλιο στις 26 Ιουνίου 1997. Η έκθεση επικεντρώνεται στις δραστηριότητες που πραγματοποιήθηκαν κατά τη διάρκεια του 2006· έχει καταρτιστεί από τη Γραμματεία του Συμβουλίου και περιλαμβάνει εθνικές συμβολές των κρατών μελών.

Η έκθεση απαρτίζεται από τρία μέρη και ένα παράρτημα:

— Το Μέρος Ι πραγματεύεται τις προσπάθειες των κρατών μελών να αντιμετωπίσουν τα προβλήματα που σχετίζονται με τα φορητά όπλα και τον ελαφρό οπλισμό·

— Το Μέρος ΙΙ πραγματεύεται τις διεθνείς προσπάθειες εφαρμογής·

— Το Μέρος ΙΙΙ πραγματεύεται τα της συμμετοχής στις εργασίες διεθνών και περιφερειακών οργανισμών·

— Το παράρτημα απαριθμεί τα σημεία επαφής για τα SALW σε εθνικό επίπεδο καθώς και τα σημεία επαφής των θεσμικών οργάνων της ΕΕ.

I. ΕΘΝΙΚΕΣ ΠΡΟΣΠΑΘΕΙΕΣ ΕΦΑΡΜΟΓΗΣ

ΑΥΣΤΡΙΑ

Οι έλεγχοι των εξαγωγών όπλων έχουν κατά πολύ βελτιωθεί με τον νέο νόμο περί εξωτερικού εμπορίου του 2005 και τον συνακόλουθο κανονισμό του 2006. Μετά την έναρξη ισχύος του νέου αυστριακού νόμου περί εξωτερικού εμπορίου (AußHG, «Außenhandelsgesetz») τον Οκτώβριο του 2005, ο κανονισμός περί εξωτερικού εμπορίου (BGBl, Eπίσημη Εφημερίδα της Δημοκρατίας της Αυστρίας II, αριθ. 121/2006) για την εφαρμογή του κανονισμού περί εξωτερικού εμπορίου τέθηκε σε ισχύ στις αρχές του 2006. Η εκτελεστική αυτή νομοθεσία εναρμονίζει την χορήγηση αδειών με τις σχετικές διατάξεις του κώδικα συμπεριφοράς της ΕΕ για την εξαγωγή όπλων, καθιστώντας τις υποχρεωτικές για τους Αυστριακούς εμπόρους. Επίσης, προσδιορίζει τα των μεσολαβητών και μεσολαβητικών δραστηριοτήτων ευθυγραμμιζόμενη με την κοινή θέση του Συμβουλίου 2003/468/ΚΕΠΠΑ για τον έλεγχο της διαμεσολάβησης με αντικείμενο όπλα.

Ο αυστριακός κανονισμός περί πολεμικού υλικού και ο κατάλογος στρατιωτικού εξοπλισμού πλην του πολεμικού υλικού, των Υπουργείων Οικονομικών και Εργασίας, αντιστοιχούν προς τον κοινό στρατιωτικό κατάλογο της ΕΕ. Βάσει του νέου νόμου περί εξωτερικού εμπορίου, τα είδη του Κοινού Στρατιωτικού Καταλόγου υπόκεινται σε υποχρεωτική χορήγηση άδειας για την εξαγωγή, τη διαμετακόμιση και τη διαμεσολάβηση. Το ενδοκοινοτικό εμπόριο ειδών του Κοινού Στρατιωτικού Καταλόγου της ΕΕ υπόκειται —με ορισμένες εξαιρέσεις— σε διαδικασία παρακολούθησης. Δεν χορηγείται τεχνική βοήθεια σε σχέση με τον σχεδιασμό, την παραγωγή, τη μεταφορά, τον χειρισμό, τη συντήρηση ή τη λοιπή εξυπηρέτηση, την αποθήκευση, τη δοκιμή ή τη διάδοση συμβατικών οπλικών συστημάτων με στρατιωτικές ικανότητες όταν η βοήθεια αυτή έρχεται σε σύγκρουση με τα περιοριστικά μέτρα δυνάμει κοινών θέσεων ή κοινών δράσεων της ΕΕ, αποφάσεων του ΟΑΣΕ ή δεσμευτικών αποφάσεων του Συμβουλίου Ασφαλείας των Ηνωμένων Εθνών. Πέραν αυτού, ένας κανονισμός που εξέδωσε το Υπουργείο Άμυνας απαριθμεί το πολεμικό υλικό και τα λοιπά όπλα, η ενδεχόμενη καταστροφή των οποίων εξετάζεται. Ο κατάλογος έχει καταρτιστεί με βάση ορισμούς της ΕΕ και του ΟΑΣΕ.

Διαδικασία

Κατά την περίοδο πριν από την αυστριακή προεδρία της ΕΕ, ενισχύθηκαν περαιτέρω η συνεργασία και ο συντονισμός μεταξύ του Υπουργείου Εξωτερικών, του Υπουργείου Εσωτερικών, του Υπουργείου Οικονομίας και Εργασίας και του Υπουργείου Άμυνας. Πραγματοποιούνται σε τακτική βάση συνεδριάσεις στις οποίες συμμετέχουν τα υπουργεία αυτά.

ΒΕΛΓΙΟ

Συμμορφούμενο προς τις διεθνείς του δεσμεύσεις, το Βέλγιο εξέδωσε στις 8 Ιουνίου 2006 νέο νόμο περί όπλων (που δημοσιεύθηκε στην Επίσημη Εφημερίδα του Βελγίου (Moniteur Belge) στις 9 Ιουνίου 2006) χάριν καλύτερου ελέγχου της κατοχής SALW και δη από μη στρατιωτικούς.

ΒΟΥΛΓΑΡΙΑ

Δεν έχει εκδοθεί νέα νομοθεσία. Οι μηχανισμοί εθνικής συνεργασίας, διυπουργικού και διακυβερνητικού συντονισμού, καθώς και οι τρόποι και τα μέσα της ανταλλαγής πληροφοριών μεταξύ των αρμοδίων διοικητικών και διωκτικών υπηρεσιών θεσπίζονται και προσδιορίζονται λεπτομερώς στις σχετικές διατάξεις του υφισταμένου «Νόμου περί ελέγχου της εξωτερικής εμπορίας όπλων και αγαθών και τεχνολογιών διπλής χρήσης». Εξακολουθεί να εφαρμόζεται η ενημέρωση σχετικά με τα νομοθετικά μέτρα που προβλέπουν οι εθνικές εκθέσεις του 2002, 2003 και 2005, οι σχετικές με το Πρόγραμμα Δράσης των ΗΕ για τα SALW.

Με την τροπολογία του νόμου περί ελέγχου εκρηκτικών, πυροβόλων όπλων και των πυρομαχικών τους, της 9ης Μαΐου 2006, καθιερώθηκε το Ευρωπαϊκό Δελτίο Πυροβόλου Όπλου (EFP). Το EFP είναι επίσημο έγγραφο που χορηγείται σε άτομα που έχουν άδεια κατοχής πυροβόλου όταν περνούν από το έδαφος ενός κράτους μέλους στο έδαφος άλλου. Το EFP περιλαμβάνει έναν αριθμό, την ημερομηνία λήξης, στοιχεία ταυτότητας του ατόμου, αναφέρει τον τύπο, τη μάρκα, το μοντέλο, την κατηγορία, το διαμέτρημα και τον αριθμό σειράς του πυροβόλου, καθώς και πληροφορίες για τον τύπο πυροβόλου όπλου για τον οποίο εκδίδεται το δελτίο και για τυχόν απαγορεύσεις ή άδειες των ενδιαφερομένων κρατών μελών της ΕΕ.

Μολονότι κατά την περίοδο που καλύπτει η έκθεση δεν έγιναν αλλαγές στο σύστημα ελέγχου των εξαγωγών, το 2006 δρομολογήθηκε διαδικασία αναθεώρησης της ισχύουσας νομοθεσίας περί εξαγωγών όπλων εν όψει της προσχώρησης της Βουλγαρίας την 1η Ιανουαρίου 2007. Κύριος σκοπός αυτής της αναθεωρητικής διαδικασίας ήταν να προσδοθεί συνοχή και συμμόρφωση προς τις διατάξεις της ΕΕ στον τομέα του ελέγχου των εξαγωγών, επίσης δε να βελτιωθεί ακόμη περισσότερο η έμπρακτη εφαρμογή του. Αυτό είχε σαν αποτέλεσμα να τροποποιηθεί από την βουλγαρική εθνοσυνέλευση ο υφιστάμενος νόμος περί ελέγχου των εξαγωγών όπλων και ειδών διπλής χρήσης (ετέθη σε ισχύ στις αρχές του 2007). Ο «καινούργιος» νόμος περί ελέγχου των εξαγωγών διατηρεί όλα τα δόκιμα μέτρα ελέγχου των εξαγωγών που ρυθμίζουν το εμπόριο όπλων, επιπροσθέτως όμως εντείνει τα μέτρα ελέγχου των επανεξαγωγών, της διαμετακόμισης και της μεσολαβητικής δραστηριότητας (ακολουθώντας πιστά την κοινή θέση της ΕΕ ΕΚ/468/2003). Σύμφωνα με την κοινή θέση της ΕΕ, για οποιαδήποτε μεσολαβητική δραστηριότητα ο μεσάζων απαιτείται να είναι εγγεγραμμένος, να κατέχει δε επίσης ατομική άδεια για κάθε μεσολαβητική συναλλαγή.

Η δομή του βουλγαρικού συστήματος ελέγχου των εξαγωγών παραμένει όπως προειπώθηκε, με ενισχυμένη διυπηρεσιακή ανταλλαγή πληροφοριών. Η Βουλγαρία έχει υιοθετήσει την υπεύθυνη πολιτική στον τομέα του ελέγχου των SALW και εφαρμόζει τα συνιστώμενα μέτρα που θεσπίζει το Πρόγραμμα δράσης του ΟΗΕ για την πρόληψη, την καταπολέμηση και την εξάλειψη της παράνομης διακίνησης SALW, ούτως ώστε να αποφεύγεται η παράνομη διακίνηση και η αναρμόδια επανεξαγωγή, με παράλληλο σεβασμό των ανθρωπίνων δικαιωμάτων της χώρας τελικού προορισμού, καθώς και της διεθνούς ειρήνης και περιφερειακής σταθερότητας. Τα μέτρα αυτά αποβλέπουν επίσης στο να παρεμποδίσουν τη χρησιμοποίηση όπλων για καταστολή στο εσωτερικό ή για σκοπούς καταπολέμησης της τρομοκρατίας και του οργανωμένου εγκλήματος.

Το 2006 η εθνική τελωνειακή υπηρεσία διοργάνωσε μερικούς κύκλους μαθημάτων και εκπαίδευσε 50 τελωνειακούς υπαλλήλους στην καταπολέμηση της παράνομης διακίνησης όπλων με συγκεκριμένο επίκεντρο τα SALW.

Το βουλγαρικό Υπουργείο Άμυνας υπέβαλε τις ακόλουθες πληροφορίες όσον αφορά τις εθνικές δραστηριότητες στον τομέα των SALW κατά τη διάρκεια του 2006:

— Δεν υπήρξαν μεταβολές των συστημάτων ελέγχου, λογοδοσίας και ασφάλειας των αποθεμάτων όπλων του βουλγαρικού στρατού σε σχέση με την προηγούμενη κατάσταση,

— Δεν υπήρξαν αλλαγές στους αριθμούς SALW και πυρομαχικών που αναφέρθηκαν ως πλεόνασμα του στρατού,

— Δεν έγιναν καταστροφές SALW και πυρομαχικών κατά τη διάρκεια του 2006.

ΚΥΠΡΟΣ

Η εξαγωγή, διαμετακόμιση και επαναμεταβίβαση των SALW ρυθμίζεται από τον νόμο 354/2002 με τίτλο «Κανονισμοί του 2002 περί στρατιωτικών εξοπλισμών» όπως τροποποιήθηκε από τον νόμο 602/2004. Οι προαναφερόμενοι νόμοι ευθυγραμμίζονται με τον ευρωπαϊκό κώδικα συμπεριφοράς για τις εξαγωγές όπλων και τη δήλωση 2000/C191/01. Ο έλεγχος της εξαγωγής ή επανεξαγωγής των SALW πραγματοποιείται υπό την εποπτεία του Υπουργείου Εμπορίου, Βιομηχανίας και Τουρισμού, η δε διαμετακόμιση και επαναμεταβίβαση SALW υπάγεται στην αρμοδιότητα της Υπηρεσίας Τελωνείων και Ειδικών Φόρων Κατανάλωσης σύμφωνα με τις διατάξεις της τελωνειακής νομοθεσίας.

Η εισαγωγή, απόκτηση, κατοχή και μεταφορά SALW ρυθμίζεται από τον νόμο 113(Ι)2004 «Περί πυροβόλων και μη πυροβόλων όπλων». Ο νόμος αυτός ευθυγραμμίζεται με την οδηγία 91/477/ΕΚ της Ευρωπαϊκής Ένωσης όπως τροποποιήθηκε από την κοινή θέση 2000/C 191/01.

Η κατασκευή ορισμένων SALW ρυθμίζεται από τον νόμο 113(Ι)2004 (μέρος ΙΙΙ, άρθρο 7 παρ. 1). Βάσει του νόμου αυτού απαγορεύεται η κατασκευή από πολίτες ή μονίμους κατοίκους της Δημοκρατίας, εκτός εάν κατέχουν έγκυρη άδεια για τον σκοπό αυτόν, την οποία εκδίδει ο Αρχηγός της Αστυνομίας. Η ειδική άδεια προορίζεται για πολίτες υπό τις προϋποθέσεις που προβλέπει ο νόμος. Μια από τις προϋποθέσεις αυτές είναι να έχει ο αιτών λευκό ποινικό μητρώο· ερευνάται αν δημιουργείται κίνδυνος λόγω της κατοχής της άδειας για τον αιτούντα, την κυβέρνηση ή τη δημόσια τάξη· τέλος, ο αιτών οφείλει να έχει υποβληθεί επιτυχώς σε κρατική ιατρική εξέταση. Η παράνομη κατασκευή, κατοχή, αποθήκευση και εμπορία SALW ρυθμίζεται από τον νόμο 113(Ι)2004. Για την παραβίαση των διατάξεών του, ο νόμος προβλέπει ποινή φυλάκισης έως και 15 ετών και/ή πρόστιμο 25 000 κυπριακών λιρών.

Στο αρχηγείο της κυπριακής αστυνομίας έχει συσταθεί ειδικό τμήμα τήρησης αρχείων (εθνικό αρχείο οπλισμού) και μια ηλεκτρονική βάση δεδομένων διευκολύνει την ανταλλαγή πληροφοριών για τα φορητά όπλα και τον ελαφρό οπλισμό με άλλες αρμόδιες αρχές εντός της ΕΕ, περιφερειακούς οργανισμούς και άλλες χώρες.

ΤΣΕΧΙΚΗ ΔΗΜΟΚΡΑΤΙΑ

Οι κατηγορίες όπλων που απαριθμούνται στο παράρτημα της κοινής δράσης του Συμβουλίου, της 12ης Ιουλίου 2002, για τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού και για την κατάργηση της κοινής δράσης 1999/34/ΚΕΠΠΑ (2002/589/ΚΕΠΠΑ) εφαρμόζονται κατά πρώτο λόγο στις ένοπλες δυνάμεις της Τσεχικής Δημοκρατίας και σε μικρότερο βαθμό στις λοιπές δυνάμεις ασφαλείας (αστυνομία της Τσεχικής Δημοκρατίας, υπηρεσία σωφρονιστικών υπαλλήλων και αστυνομία δικαστηρίων, τελωνειακή υπηρεσία, υπηρεσία πληροφοριών ασφαλείας). Οι πληροφορίες για τους αριθμούς όπλων που κατέχουν οι δυνάμεις αυτές δεν αποκαλύπτονται στο κοινό· η διαχείριση των όπλων αυτών (χρησιμοποίηση, καταγραφή, αποθήκευση) δεν εμπίπτει στο πεδίο εφαρμογής του νόμου περί όπλων (νόμος αριθ. 119/2002). Μόλις τα όπλα πάψουν να χρησιμοποιούνται από αυτές τις δυνάμεις υπάγονται στον νόμο περί όπλων.

Η κατοχή αυτών των κατηγοριών όπλων για μη στρατιωτική χρήση υπάγεται σε εξαιρέσεις που χορηγεί η αστυνομία της Τσεχικής Δημοκρατίας (οι επιθεωρήσεις όπλων, πυρομαχικών και εκρηκτικών στα περιφερειακά αρχηγεία της αστυνομίας) δυνάμει του κεφαλαίου 9 του νόμου περί όπλων.

Έως την 31η Δεκεμβρίου 2006, οι κάτοχοι άδειας οπλοφορίας στην Τσεχική Δημοκρατία έλαβαν 627 άδειες προκειμένου να κατέχουν ή να φέρουν μεθ’ εαυτών τον συγκεκριμένο τύπο όπλων. Το 2006 χορηγήθηκαν 110 νέες εξαιρέσεις σε κατόχους άδειας οπλοφορίας. Στους κατόχους των αδειών επετράπη να κατέχουν ή να φέρουν 791 όπλα αυτής της κατηγορίας (κυρίως προκειμένου να χρησιμοποιηθούν σε κινηματογραφικές ταινίες ή θεατρικά έργα, ή από ιδιωτικές εταιρείες ασφαλείας). Η αστυνομία έχει το δικαίωμα να ελέγχει αν οι κάτοχοι παίρνουν μέτρα για να εμποδίσουν την απώλεια ή την κλοπή και για να εξασφαλίσουν τον ακίνδυνο χειρισμό των όπλων τους. Η αστυνομία έχει τις δέουσες αρμοδιότητες για τον σκοπό αυτόν, όπως το δικαίωμα να διεξάγει επιθεωρήσεις στην οικία του κατόχου του όπλου.

Το εμπόριο αυτών των όπλων υπόκειται σε διαφορετική νομοθεσία και ειδικότερα στον νόμο περί εξωτερικού εμπορίου στρατιωτικού υλικού (νόμος αριθ. 38/1994). Ο έμπορος πρέπει πρώτα να παίρνει άδεια από την αδειοδοτική αρχή του Υπουργείου Βιομηχανίας και κατόπιν να ζητά χωριστή άδεια για κάθε συναλλαγή. Κάθε αίτηση αδείας εξετάζεται επίσης από το Υπουργείο Εσωτερικών βάσει παραμέτρων δημόσιας τάξης και εσωτερικής ασφάλειας, καθώς και από το Υπουργείο Εξωτερικών με γνώμονα τα συμφέροντα της εξωτερικής πολιτικής. Κατά το 2006 η Τσεχική Δημοκρατία επέτρεψε μη εμπορικές εξαγωγές 238 όπλων του τύπου αυτού, τα οποία είχαν ανεξαιρέτως ως προορισμό χώρες της ΕΕ. Σε όλες αυτές τις περιπτώσεις η εξαγωγή των όπλων προς χώρες της ΕΕ έγινε με την εκ των προτέρων συγκατάθεση των ενδιαφερόμενων χωρών. Επ' αυτής της βάσεως, το 2006 δεν έγινε εξαγωγή απαγορευμένων όπλων προς χώρες εκτός ΕΕ.

Επί του παρόντος καταρτίζεται τροποποίηση του νόμου που ρυθμίζει το εξωτερικό εμπόριο στρατιωτικού υλικού (τροποποιημένος νόμος αριθ. 38/1994), με σκοπό να ενισχυθούν σημαντικά οι ελεγκτικές αρμοδιότητες των τσεχικών τελωνειακών αρχών.

ΔΑΝΙΑ

Το δανικό Υπουργείο Δικαιοσύνης διαχειρίζεται τη δανική νομοθεσία περί όπλων και εκρηκτικών, η οποία περιλαμβάνει επίσης την ρύθμιση των φορητών όπλων και του ελαφρού οπλισμού.

Δυνάμει των διατάξεων ης δανικής νομοθεσίας περί όπλων και εκρηκτικών, δεν επιτρέπεται σε κανέναν να εισάγει, να κατασκευάζει, να αποκτά, να κατέχει ή να φέρει μεθ’ εαυτού όπλα και πυρομαχικά δίχως άδεια του Υπουργείου Δικαιοσύνης ή του ατόμου που έχει εξουσιοδοτηθεί από τον Υπουργό να εκδίδει τέτοιες άδειες.

Η νομοθεσία ορίζει επίσης ότι δεν επιτρέπεται να εξάγονται όπλα ή εκρηκτικά παντός είδους, όπως και πυρομαχικά, δίχως ειδική άδεια του Υπουργείου Δικαιοσύνης. Στη διάταξη αυτή υπάγονται ωσαύτως τα φορητά όπλα και ο ελαφρός οπλισμός.

Το Υπουργείο Δικαιοσύνης έχει εξουσιοδοτήσει τα αστυνομικά διαμερίσματα να εκδίδουν ορισμένες από τις προαναφερόμενες άδειες που αφορούν τα φορητά όπλα και τον ελαφρό οπλισμό (κατοχή πυροβόλων όπλων κλπ).

Βάσεις δεδομένων και μητρώα

Η δανική αστυνομία έχει καταρτίσει κεντρική ηλεκτρονική βάση δεδομένων (αστυνομικό μητρώο όπλων), στην οποία όλοι οι κάτοχοι άδειας πυροβόλου όπλου έχουν καταγραφεί βάσει των αιτήσεων που κατατέθηκαν για άδεια πυροβόλου και της εγγραφής των αγορών λειόκαννων όπλων κλπ. Το μητρώο περιέχει επίσης στοιχεία για απολεσθέντα ή κλαπέντα όπλα.

Το αστυνομικό μητρώο όπλων περιλαμβάνει όλα τα σχετικά στοιχεία, όπως κατηγορία και τύπος του όπλου, κατασκευή, μοντέλο, επισήμανση (αριθμό), διαμέτρημα και ειδικά χαρακτηριστικά. Κάθε όπλο καταγράφεται με έναν συγκεκριμένο αριθμό ταυτοποίησης. Εάν το όπλο δεν έχει πάρει αριθμό από τον κατασκευαστή, η αστυνομία μπορεί να δώσει εντολή για την επισήμανσή του με αριθμό ταυτοποίησης. Το μητρώο περιλαμβάνει επίσης στοιχεία του ιστορικού που επιτρέπουν να ανευρίσκονται πληροφορίες για προηγούμενους κατόχους του όπλου.

Οι πληροφορίες για απολεσθέντα και κλαπέντα πυροβόλα όπλα κλπ. διαβιβάζονται επίσης στο Σύστημα Πληροφοριών Σένγκεν (SIS).

Απαιτείται επίσης από όλους τους δανικούς συλλόγους φίλων των όπλων να καταρτίζουν τα δικά τους μητρώα όπλων που πρέπει να περιλαμβάνουν στοιχεία για όλα τα πυροβόλα που κατέχουν οι σύνδεσμοι και τα μέλη τους.

Πρόσφατες νομοθετικές πρωτοβουλίες

To 2006 δεν υπήρξαν νομοθετικές πρωτοβουλίες για τα SALW.

Την 1η Οκτωβρίου 2004 τέθηκε σε ισχύ ένας νέος νόμος με κανόνες για τη μεταφορά όπλων μεταξύ τρίτων χωρών (δηλ. χωρών εκτός της Δανίας). Οι κανόνες αυτοί απαγορεύουν τη μεταφορά όπλων κλπ. σε χώρες που καλύπτονται από εμπάργκο του ΟΗΕ, της ΕΕ ή του ΟΑΣΕ. Επιπλέον, απαγορεύεται η μεταφορά μεταξύ τρίτων χωρών οι οποίες δεν έχουν εκδώσει τις απαραίτητες άδειες εξαγωγής και εισαγωγής.

Επίσης, στις 14 Ιουνίου 2005 το Κοινοβούλιο της Δανίας ενέκρινε πράξη με την οποία θεσπίζονται, μεταξύ άλλων, κανόνες σχετικά με την εμπορία όπλων. Με την εν λόγω πράξη απαγορεύεται σε μη κατόχους άδειας του Υπουργού Δικαιοσύνης ή προσώπου εξουσιοδοτημένου από τον Υπουργό να διαπραγματεύονται ή να διενεργούν, ως ενδιάμεσοι, μεταξύ χωρών εκτός ΕΕ συναλλαγές που αφορούν τη μεταφορά όπλων κλπ. όπως ορίζονται στη δανική νομοθεσία για τα όπλα και τις εκρηκτικές ύλες. Επιπλέον, απαγορεύεται σε οποιονδήποτε να αγοράζει ή να πουλά τέτοια όπλα κλπ. στα πλαίσια μεταφοράς μεταξύ χωρών εκτός της ΕΕ ή να διενεργεί τη μεταφορά τους ως ιδιοκτήτης των όπλων κλπ. Η απαγόρευση δεν ισχύει για τις δραστηριότητες που πραγματοποιούνται σε άλλο κράτος μέλος της ΕΕ ή εκτός της ΕΕ από Δανούς υπηκόους που διαμένουν στο εξωτερικό. Η εν λόγω πράξη εφαρμόζει την κοινή θέση 2003/468/ΚΕΠΠΑ του Συμβουλίου, της 23ης Ιουνίου 2003, για τον έλεγχο της διαμεσολάβησης με αντικείμενο όπλα.

Πρόσφατες πρωτοβουλίες ουσιαστικής εφαρμογής

Για να βελτιωθούν τα εθνικά μέτρα στον τομέα της ποινικής δίωξης, η δανική αστυνομία ανέλαβε το 2006 την πρωτοβουλία ενός εθνικού σχεδίου για τα SALW με τίτλο «Σχέδιο πυροβόλα όπλα» που αφορά τον εντοπισμό, την ενημέρωση και την καταγραφή των όπλων.

ΕΣΘΟΝΙΑ

Το 2006 δεν τέθηκαν σε ισχύ νέες νομοθετικές πράξεις για τα φορητά όπλα και τον ελαφρό οπλισμό.

Η διαδικασία τροποποίησης και προσαρμογής του νόμου για τα όπλα (που τέθηκε σε ισχύ στις 31.3.2002) άρχισε το 2005 και ολοκληρώθηκε στις αρχές του 2007. Η εν λόγω νομοθετική πράξη θεσπίζει τις νομικές βάσεις και τη διαδικασία διαχείρισης των όπλων και των πυρομαχικών, τη χορήγηση αδειών για όπλα και πυρομαχικά που χρησιμοποιούνται για μη στρατιωτικούς σκοπούς, τη χρησιμοποίηση όπλων και πυρομαχικών για μη στρατιωτικούς σκοπούς και την απομάκρυνση όπλων και πυρομαχικών από την μη στρατιωτική χρήση, τις προδιαγραφές των αποστάσεων βολής και των σκοπευτηρίων, επίσης δε τις βάσεις και διαδικασίες για την άσκηση κρατικής εποπτείας στον τομέα αυτόν.

Το 2006 οι ένοπλες δυνάμεις της Εσθονίας κατέστρεψαν 6 000 παλιά πιστόλια.

Υπάρχει μια Επιτροπή Στρατηγικών Αγαθών που έχει συσταθεί στο Υπουργείο Εξωτερικών. Πρόκειται για αδειοδοτικό οργανισμό συγκροτούμενο από εκπροσώπους του Υπουργείου Εξωτερικών, του Υπουργείου Άμυνας, του Υπουργείου Οικονομικών και Επικοινωνιών, της Υπηρεσίας Ασφαλείας της Αστυνομίας και της εσθονικής αρχής επιβολής του νόμου. Η Επιτροπή Στρατηγικών Αγαθών αποδίδει ανέκαθεν μεγάλη σπουδαιότητα στην προώθηση της κατάρτισης που άπτεται του θέματος των στρατηγικών αγαθών. Το φθινόπωρο του 2006, πραγματοποιήθηκαν στην Εσθονία, για τους σπουδαστές του τμήματος φορολογίας και τελωνείων του Κολεγίου Οικονομικών Επιστημών της Ακαδημίας Δημόσιας Διοίκησης, διαλέξεις προχωρημένου επιπέδου με αντικείμενο το διεθνές σύστημα ελέγχου των εξαγωγών και των στρατηγικών αγαθών.

ΦΙΝΛΑΝΔΙΑ

Συνεργασία, συντονισμός και ανταλλαγή πληροφοριών μεταξύ διοικητικών υπηρεσιών και υπηρεσιών επιβολής του νόμου

Το Μάιο του 2006 πραγματοποιήθηκε συνεδρίαση της εθνικής συντονιστικής ομάδας εμπειρογνωμόνων SALW. Η εθνική συντονιστική ομάδα εμπειρογνωμόνων SALW περιλαμβάνει τους εκπροσώπους των υπουργείων που εμπλέκονται στον έλεγχο των εξοπλισμών, τον αφοπλισμό και τη μη διάδοση SALW και τους εκπροσώπους των εθνικών μη κυβερνητικών οργανώσεων που ασχολούνται με το θέμα. Η ομάδα συζητά μεταξύ άλλων την φινλανδική πολιτική όσον αφορά τα SALW, την εφαρμογή των εθνικών, περιφερειακών και διεθνών διατάξεων και κανονισμών και τη διμερή βοήθεια σε σχέδια SALW. Η ομάδα συνεδριάζει τακτικά υπό την αιγίδα του Υπουργείου Εξωτερικών και περιλαμβάνει εκπροσώπους του Υπουργείου Άμυνας, του Υπουργείου Εσωτερικών και του Υπουργείου Εμπορίου και Βιομηχανίας. Οι αντιπρόσωποι άλλων αρχών (τελωνείων, συνοριακού ελέγχου κλπ) καλούνται να συμμετάσχουν όποτε κρίνεται αναγκαίο. Οι μη κυβερνητικές οργανώσεις προσκαλούνται τακτικά.

Νεοπαγής νομοθεσία, επισκοπήσεις της πρακτικής λειτουργίας της υφισταμένης νομοθεσίας

Ο νόμος για την αμνήστευση της κατοχής πυροβόλων όπλων εγκρίθηκε από το Κοινοβούλιο στα τέλη του 2003 και τέθηκε σε ισχύ την 1η Ιανουαρίου 2004. Σκοπός της νομοθετικής αυτής πράξης είναι να ελαττωθεί ο αριθμός παράνομων και μη καταχωρημένων όπλων στη Φινλανδία. Από τότε που άρχισε να ισχύει ο νόμος υπάρχει η δυνατότητα να παραδίδει κανείς παράνομα φορητά όπλα, πυρομαχικά και εκρηκτικά στην αστυνομία δίχως νομικές συνέπειες, αρκεί να μην έχουν χρησιμοποιηθεί σε εγκληματική πράξη. Ο συνολικός αριθμός πυροβόλων όπλων που παραδόθηκαν ανήλθε το 2006 στα 4 000 περίπου.

Ο κάτοχος παράνομου πυροβόλου όπλου μπορεί επίσης να υποβάλει αίτηση ώστε να κρατήσει το όπλο ή να το μεταβιβάσει σε άλλον κάτοχο αδείας μέσω της αστυνομίας. Όσα όπλα δεν επιθυμούν να κρατήσουν οι κάτοχοί τους ή να τα μεταβιβάσουν σε άλλο κάτοχο αδείας απενεργοποιούνται ή παραδίδονται στο κράτος. Μερικά από αυτά πωλούνται από την αστυνομία στα πλαίσια επίσημων δημοπρασιών σε συλλέκτες και άλλα άτομα με άδεια οπλοκατοχής.

ΓΑΛΛΙΑ

Εμπορία όπλων

Έχει εκπονηθεί σχέδιο νόμου για τη θέσπιση συστήματος προηγούμενης αδειοδότησης για τις συναλλαγές που πραγματοποιούνται από εμπόρους, το οποίο πρόκειται να εξεταστεί σύντομα από το Κοινοβούλιο. Το συγκεκριμένο σύστημα ελέγχου θα ισχύει για τα πρόσωπα που διαμένουν ή είναι εγκατεστημένα στη Γαλλία, και θα περιλαμβάνει ποινικές κυρώσεις. Οι αγορές και μεταπωλήσεις που πραγματοποιούνται στο εξωτερικό από πρόσωπα που διαμένουν ή είναι εγκατεστημένα και που δεν υφίστανται τις διαδικασίες ελέγχου εξαγωγών, υπόκεινται στους ίδιους όρους.

Έχει επίσης καταρτισθεί σχέδιο διατάγματος εφαρμογής αυτών των διατάξεων. Η θέσπιση συστήματος εκ των προτέρων ελέγχου για τις συναλλαγές από εμπόρους θα προστεθεί, κατά συνέπεια, στους ελέγχους φυσικών ή νομικών προσώπων που ενεργούν ως έμποροι.

Εμπάργκο

Έχει καταρτιστεί πρόταση νόμου για την τροποποίηση του Ποινικού Κώδικα που πρόκειται να εξεταστεί προσεχώς από το κοινοβούλιο. Η πρόταση αυτή ορίζει το εμπάργκο και προβλέπει ποινικές κυρώσεις για ενδεχόμενη παραβίαση εμπάργκο ή περιοριστικών μέτρων.

Άλλες πρωτοβουλίες

Εδώ και αρκετά χρόνια, η Γαλλία επιδεικνύει ολοένα μεγαλύτερη διαφάνεια σε μια ετήσια έκθεση προς το Κοινοβούλιο σχετικά με τις εξαγωγές όπλων η οποία δεν κυκλοφορεί μόνο στη Γαλλία αλλά και στο εξωτερικό (πρεσβείες και διεθνείς οργανισμοί). Στην έκθεση παρουσιάζονται πρακτικές ελέγχου σε εθνικό επίπεδο, καθώς και διεθνείς ασκήσεις στον τομέα του ελέγχου των εξαγωγών στον οποίο συμμετέχει η Γαλλία. Περιλαμβάνει επίσης πολλές στατιστικές, στις οποίες περιλαμβάνονται στατιστικές για τις εξαγωγές φορητών όπλων και ελαφρού οπλισμού.

ΓΕΡΜΑΝΙΑ

Το εθνικό σημείο επαφής διοργάνωσε τακτικές συνεδριάσεις της ομάδας εθνικών εμπειρογνωμόνων για τα SALW. Στις συνεδριάσεις αυτές συμμετέχουν εμπειρογνώμονες σε θέματα όπλων και ελέγχου των εξαγωγών από υπουργεία, διοικήσεις, μη κυβερνητικούς οργανισμούς και βιομηχανίες προκειμένου να συζητούν θέματα που σχετίζονται με τα φορητά όπλα και τον ελαφρό οπλισμό καθώς και με τα πυρομαχικά τους. Η ομάδα συζητά μεταξύ άλλων την γερμανική πολιτική όσον αφορά τα SALW σε διεθνή και περιφερειακά φόρα, την πολυμερή και διμερή βοήθεια καθώς και την εφαρμογή των εθνικών, περιφερειακών και διεθνών διατάξεων και κανονισμών. Των συνεδριάσεων προεδρεύει εκπρόσωπος του Ομοσπονδιακού Υπουργείου Εξωτερικών.

Έχουν αναληφθεί διάφορες πρωτοβουλίες όσον αφορά τη συνεργασία μεταξύ διοικητικών οργανισμών και διωκτικών υπηρεσιών σε εθνικό επίπεδο. Οι πρωτοβουλίες αυτές καλύπτουν τη νεοπαγή νομοθεσία, αλλά και την επισκόπηση της πρακτικής λειτουργίας της υφισταμένης νομοθεσίας. Στις προσπάθειες αυτές εντάσσονταν και εκπαιδευτικές δράσεις. Το 2006 οι πρωτοβουλίες αυτές περιλάμβαναν τα εξής:

Ενόψει της εφαρμογής της κοινής θέσης της ΕΕ για τη διαμεσολάβηση με αντικείμενο όπλα (2003/468/ΚΕΠΠΑ), η Γερμανία τροποποίησε την οικεία νομοθεσία για τις εξαγωγές. Κάθε ατομική περίπτωση εμπορίας όπλων που αφορά πολεμικά όπλα και στρατιωτικό εξοπλισμό ευρισκόμενο εκτός Γερμανίας απαιτεί άδεια. Ο γερμανικός νόμος περί εμπορίας όπλων βασίζεται κατ’ αρχήν στην εδαφικότητα, ήτοι δεν εφαρμόζεται σε περιπτώσεις που δεν αφορούν το γερμανικό έδαφος. Ωστόσο, οσάκις Γερμανοί πολίτες εντός Γερμανίας ασχολούνται με εμπορία στο εξωτερικό και δίχως διασύνδεση με το γερμανικό έδαφος, η άδεια είναι υποχρεωτική.

Ενόψει της εφαρμογής του νομικού μέσου των Ηνωμένων Εθνών που επιτρέπει στα κράτη να εντοπίζουν και να επισημαίνουν, κατά τρόπο έγκαιρο και αξιόπιστο, τα παράνομα φορητά όπλα και τον ελαφρό οπλισμό, η Γερμανία έχει αρχίσει να θεσπίζει διάφορα μέτρα όσον αφορά τις εθνικές πρακτικές ανίχνευσης και επισήμανσης και τις αντίστοιχες προδιαγραφές.

Για τις εξαγωγές στρατιωτικών SALW εκτός του ΝΑΤΟ, της ΕΕ και των ισοδύναμων με το ΝΑΤΟ χωρών, η Γερμανία εξακολουθεί να εφαρμόζει την αρχή της «αντικατάστασης του παλιού με νέο», προκειμένου να εξασφαλίζεται ότι ο παραλήπτης, όποτε είναι δυνατόν, καταστρέφει τα όπλα που πρόκειται να αντικαταστήσει με τη νέα αποστολή αντί να τα επαναπωλεί. Γενικά, για εξαγωγές στρατιωτικών SALW δεν χορηγείται άδεια σε ιδιώτες τελικούς χρήστες.

Η Γερμανία υπέγραψε τη Σύμβαση του Συμβουλίου της Ευρώπης για την πρόληψη της τρομοκρατίας στις 24 Οκτωβρίου 2006.

ΕΛΛΑΔΑ

Για το 2006 ο στόχος πολιτικής στον τομέα αντιμετώπισης του εγκλήματος ήταν η αύξηση των κατασχέσεων SALW που πωλούνται ή κατέχονται παράνομα, με την κατάρτιση ειδικά στοχοθετημένων σχεδίων δράσης από τις αρμόδιες αστυνομικές αρχές.

Α. Οι προσπάθειες στράφηκαν προς δύο κατευθύνσεις:

(1) τον έλεγχο του νόμιμου εμπορίου όπλων σε όλες του τις φάσεις (εισαγωγή, εμπορία, κατοχή, χρήση)·

(2) την εντατικοποίηση των ελέγχων, σε συνεργασία με άλλες αρμόδιες αρχές και με σκοπό τον εντοπισμό και την κατάσχεση φορητών όπλων και ελαφρού οπλισμού που εισάγονται, πωλούνται, κατέχονται και χρησιμοποιούνται παράνομα.

(α) Μέτρα για τον έλεγχο της νόμιμης εμπορίας SALW:

— Το Υπουργείο Δημόσιας Τάξης χειρίζεται μιαν ηλεκτρονική βάση δεδομένων που συνιστά την εθνική κεντρική αρχή ανταλλαγής πληροφοριών και έχει τη δυνατότητα να δέχεται και να διαβιβάζει πληροφορίες για όλα τα όπλα που πωλούνται ή κατέχονται παράνομα. Αυτή η βάση δεδομένων ενημερώνεται τακτικά ώστε να συμπεριλαμβάνει κάθε μεταβολή του καθεστώτος κυριότητας.

— Όλα τα χαμένα όπλα — είτε έχουν χαθεί, κλαπεί, υπεξαιρεθεί, είτε έχουν εντοπιστεί — καταχωρούνται σε αυτή τη βάση δεδομένων ούτως ώστε να αναγνωριστούν σε περίπτωση εντοπισμού τους και να κατασχεθούν ή να χρησιμοποιηθούν ως αποδεικτικά στοιχεία σε ποινικές διαδικασίες. Αυτή η βάση δεδομένων εκθέτει το ιστορικό των όπλων παντός είδους από την εισαγωγή τους έως τον τελικό τους κάτοχο (μητρώα όπλων).

Εκτός αυτού, η εν λόγω βάση δεδομένων διευκολύνει την ανταλλαγή πληροφοριών για SALW με άλλες αρχές εντός και εκτός Ελλάδας.

— Έχει οριστεί ένας ελάχιστος αριθμός ελέγχων για κάθε μήνα και σε κάθε επιχείρηση που δραστηριοποιείται νόμιμα στο εμπόριο όπλων. Τα δεδομένα του έλεγχου επαληθεύονται στην ηλεκτρονική βάση δεδομένων.

— Τηρούνται πιστά οι διατάξεις του ισχύοντος νόμου 2168/1993 και των σχετικών υπουργικών αποφάσεων. Οι κανονισμοί αυτοί συνιστούν το βασικό κανονιστικό πλαίσιο της Ελλάδας το οποίο ρυθμίζει τα των όπλων. Ο νόμος αυτός έχει εναρμονιστεί με την οδηγία 91/477/ΕΟΚ και τη σύμβαση Σένγκεν. Σε ορισμένες περιπτώσεις το κανονιστικό πλαίσιο περιλαμβάνει ακόμα αυστηρότερες διατάξεις (άρθρο 15 του νόμου 2168/1993 και άρθρο 272 του ποινικού κώδικα όπως τροποποιείται από τον νόμο 2928/2001).

— Η νόμιμη εμπορία φορητών όπλων και ελαφρού οπλισμού στην Ελλάδα (εισαγωγή-εξαγωγή- πώληση και διαμετακόμιση) απαιτεί ειδική άδεια που εκδίδει η αρμόδια αρχή σύμφωνα με τις διατάξεις του νόμου 2168/1993.

— Υπάρχει άριστη συνεργασία με τις λοιπές διωκτικές αρχές της Ελλάδας (λιμενικές και τελωνειακές αρχές, Σώμα Δίωξης του Οικονομικού Εγκλήματος) καθώς και με τις στρατιωτικές αρχές, ούτως ώστε να υπάρχει ανταλλαγή πληροφοριών με τις αρμόδιες αρχές των χωρών από τις οποίες εισάγονται ή μεταφέρονται στην Ελλάδα όπλα.

(β) Μέτρα για τον έλεγχο της παράνομης εμπορίας SALW:

Επειδή η διμερής συνεργασία σε περιφερειακό και διεθνές επίπεδο κρίνεται απαραίτητη για την πρόληψη και την εξάλειψη της παράνομης εμπορίας όπλων μεταξύ χωρών, η Ελλάδα υπέγραψε συμφωνίες αστυνομικής συνεργασίας με γειτονικές χώρες και είναι μέρος διεθνών, περιφερειακών και διμερών οργανώσεων (Πρωτοβουλία Αδριατικής-Ιονίου, Πρωτοβουλία Συνεργασίας Νοτιοανατολικής Ευρώπης (SECI), Ευρωπόλ, Ιντερπόλ).

— Τα οχήματα και τα άτομα που εισέρχονται στην Ελλάδα ελέγχονται στα καθιερωμένα σημεία εισόδου.

— Διεξάγονται συνεχείς έλεγχοι στα χερσαία και θαλάσσια σύνορα (σε συνεργασία με τις λιμενικές αρχές) για την αποτροπή των παράνομων εισαγωγών όπλων από άτομα που εισέρχονται παράνομα στην Ελλάδα.

— Οι υποθέσεις που έρχονται στο φως διερευνώνται σχολαστικά ούτως ώστε να εντοπίζονται και να εξαρθρώνονται δίκτυα που ενδέχεται να δραστηριοποιούνται στην παράνομη εμπορία όπλων.

— Λαμβάνονται ειδικά μέτρα σε περιοχές με έντονο πρόβλημα εμπορίας, κατοχής και χρήσης όπλων, σε συνεργασία με τις τοπικές κοινότητες και αρχές.

Στην παρούσα φάση έχει κινηθεί διαδικασία για τροποποίηση ορισμένων διατάξεων της βασικής εθνικής νομοθεσίας περί όπλων με σκοπό να εισαχθούν κάποιες νέες κανονιστικές ρυθμίσεις όπως η καταγραφή των ατόμων που δρουν ως μεσάζοντες σε συναλλαγές με όπλα (μεσολαβητές — μεσολάβηση) και ο ορισμός συγκεκριμένων δραστηριοτήτων που θα πρέπει να υπόκεινται σε έλεγχο και αδειοδότηση.

Όσον αφορά την επισήμανση:

— Στην Ελλάδα δεν υπάρχουν εταιρείες κατασκευής όπλων για εμπορική χρήση. Υπάρχει μόνο μια κρατική εταιρεία που κατασκευάζει όπλα για λογαριασμό του Υπουργείου Άμυνας.

— Όσον αφορά τη μέθοδο επισήμανσης της χώρας κατασκευής, η Ελλάδα χρησιμοποιεί το σύστημα επισήμανσης STANAG 1 059 του ΝΑΤΟ.

Συνολικός αριθμός όπλων που κατασχέθηκαν από την ελληνική αστυνομία το 2006: 1 179 (88 αυτόματα και τουφέκια, 303 πιστόλια, 114 περίστροφα, 674 κυνηγετικά όπλα). Αυτά τα όπλα συνιστούν αποδεικτικά στοιχεία σε δίκες και σύμφωνα με το άρθρο 16 του νόμου 2168/1993 εναπόκειται στα αρμόδια δικαστήρια να αποφασίσουν για την τύχη τους.

ΟΥΓΓΑΡΙΑ

Το ουγγρικό σύστημα αδειοδότησης αποτελείται από τρία σκέλη με αρκετά αυστηρές διαδικασίες. Το σύστημα περιλαμβάνει τις εξής διαδικασίες:

1. Άδεια άσκησης δραστηριότητας (δηλ. εγγραφή των εμπόρων).

2. Οι εγγεγραμμένοι έμποροι που προτίθενται να αρχίσουν εμπορικές συνομιλίες με αλλοδαπούς εταίρους οφείλουν να λάβουν εκ των προτέρων άδεια διαπραγματεύσεων που τους επιτρέπει να αρχίσουν οι διαπραγματεύσεις για τη σύναψη σύμβασης.

3. Για την εκτέλεση της σύμβασης εν συνεχεία, ο αιτών πρέπει να πάρει άδεια σύμβασης (έγκριση εξαγωγής/εισαγωγής).

Το ουγγρικό γραφείο εμπορικών αδειών είναι αρμόδιο για να εκδίδει κάθε άδεια που σχετίζεται με την εμπορία στρατιωτικού υλικού ή πυρομαχικών και υπηρεσιών. Οι αιτήσεις για άδεια εξετάζονται και χορηγούνται αυτοτελώς για κάθε μεμονωμένη περίπτωση. Στο ουγγρικό σύστημα ελέγχου των εξαγωγών συμβατικών όπλων δεν υπάρχουν «ανοικτές» ή «γενικές» άδειες. Οι άδειες εκδίδονται αφού δώσει την έγκρισή της η διυπουργική επιτροπή για το εξωτερικό εμπόριο στρατιωτικού υλικού (εφεξής ICTME). Το όργανο αυτό είναι αρμόδιο για τις κατευθύνσεις πολιτικής. Η ICTME συγκροτείται από εκπροσώπους όλων των αρμοδίων υπουργείων και εθνικών αρχών, καθώς και των υπηρεσιών πληροφοριών.

Το κυβερνητικό διάταγμα 16/2004 (ΙΙ.6) περιλαμβάνει κανονιστικές ρυθμίσεις για διαμετακομιστικές αποστολές, επιβάλλοντας τους ίδιους διαδικαστικούς κανόνες όπως και στις εξαγωγές. Αυτό σημαίνει ότι όλες οι αιτήσεις αποστολής πρέπει να υποβάλλονται εκ των προτέρων και ότι αξιολογούνται με την ίδια προσοχή, για κάθε περίπτωση αυτοτελώς και με τα ίδια κριτήρια όπως οι αιτήσεις εξαγωγής. Μόνο εταιρείες εγκατεστημένες στην Ουγγαρία δικαιούνται να υποβάλλουν αίτηση εξαγωγής. Οι άδειες διαμετακόμισης σε περίπτωση φονικού στρατιωτικού εξοπλισμού, ενεργών πυρομαχικών, εκρηκτικών και λοιπών επικίνδυνων ειδών υποχρεώνουν τον υπεύθυνο μεταφορέα να έχει ένοπλη συνοδεία ασφαλείας καθ’ όλη τη διαμετακόμιση, από το σημείο εισόδου έως το σημείο εξόδου.

Η παράνομη κατασκευή, κατοχή, εμπορία, αποθήκευση ή μεταφορά SALW συνιστά ποινικό αδίκημα. Οι ομάδες, οι εταιρείες και τα άτομα που ασκούν τέτοιες δραστηριότητες αναζητούνται και διώκονται ποινικώς.

Για να ελέγχεται η εμπορία όπλων και να αποφεύγεται η καταστρατήγηση των εμπάργκο των ΗΕ, της ΕΕ ή του ΟΑΣΕ στις εξαγωγές όπλων ή των κριτηρίων του κώδικα συμπεριφοράς της Ευρωπαϊκής Ένωσης για τις εξαγωγές όπλων, το κυβερνητικό διάταγμα 16/2004 (ΙΙ.6) λαμβάνει υπόψη τις συστάσεις και κατευθυντήριες γραμμές των αρμόδιων διεθνών οργανώσεων για βέλτιστες πρακτικές καθώς και την κοινή θέση 2003/468/ΚΕΠΠΑ για τον έλεγχο της εμπορίας που εγκρίθηκε από το Συμβούλιο της Ευρωπαϊκής Ένωσης στις 23 Ιουνίου 2003.

Το άρθρο 2 παράγραφος 2γ) του κυβερνητικού διατάγματος ορίζει ότι «για να ενεργεί κανείς ως αντιπρόσωπος, πράκτωρ, μεσάζων ή ενδιάμεσος σε σχέση με στρατιωτικό εξοπλισμό ή τεχνική βοήθεια, είτε εντός είτε εκτός εδάφους της Δημοκρατίας της Ουγγαρίας, απαιτούνται οι εξής άδειες: άδεια άσκησης δραστηριότητες, άδεια διαπραγμάτευσης και άδεια σύναψης σύμβασης».

Αυτό σημαίνει ότι η Ουγγαρία ελέγχει τις εμπορικές δραστηριότητες που διεξάγονται εντός και εκτός του εδάφους της από εμπόρους που είναι μόνιμοι κάτοικοι ή εγκατεστημένοι στο έδαφος της Δημοκρατίας της Ουγγαρίας.

Όπως στην περίπτωση των εξαγωγών, στην περίπτωση μεσολαβητικών δραστηριοτήτων όλες οι αιτήσεις εξετάζονται μεταξύ άλλων με γνώμονα τις διατάξεις του κώδικα συμπεριφοράς της Ευρωπαϊκής Ένωσης για τις εξαγωγές όπλων. Το ουγγρικό γραφείο εμπορικών αδειών τηρεί αρχεία για 10 τουλάχιστον χρόνια με όλα τα άτομα και τις οντότητες που πήραν άδεια για μεσολαβητικές δραστηριότητες. Έχει επίσης συσταθεί μητρώο μεσαζόντων στον τομέα των όπλων, αλλά η εγγραφή ή η άδεια για άσκηση μεσολαβητικής δραστηριότητας δεν υποκαθιστά επ’ ουδενί την υποχρέωση να αποκτάται η απαραίτητη άδεια ή έγγραφη έγκριση για κάθε συναλλαγή. Κατά την αξιολόγηση των αιτήσεων μεσολαβητικής δραστηριότητας, το ουγγρικό γραφείο εμπορικών αδειών λαμβάνει υπόψη το ιστορικό παλαιότερης ανάμιξης του αιτούντος σε παράνομες δραστηριότητες.

ΙΡΛΑΝΔΙΑ

Το 2006 το Υπουργείο Επιχειρήσεων, Εμπορίου και Απασχόλησης εξεπόνησε μια νέα νομοθετική πράξη για τον έλεγχο των εξαγωγών, η οποία δημοσιεύθηκε τον Ιανουάριο του 2007. Όταν τεθεί σε ισχύ η νέα νομοθετική πράξη θα εκσυγχρονίσει και θα ενισχύσει το ιρλανδικό σύστημα στρατηγικών ελέγχων, θα εξασφαλίσει δε την πλήρη συμμόρφωση της Ιρλανδίας με τις διεθνείς υποχρεώσεις ελέγχου των εξαγωγών.

Δεν υπάρχει ειδική εθνική νομοθεσία για τη διαμετακόμιση φορητών όπλων και ελαφρού οπλισμού. Δυνάμει της ισχύουσας ιρλανδικής νομοθεσίας ωστόσο η εισαγωγή, η διαμετακόμιση, η επαναδιαμετακόμιση και η εξαγωγή φορητών όπλων και ελαφρού οπλισμού προς και από χώρες της ΕΕ πρέπει να γίνεται με άδεια, σύμφωνα με τη νομοθεσία περί πυροβόλων όπλων 1925-2006 και τους κανονισμούς ΕΚ του 1993 περί (απόκτησης και κατοχής) όπλων και πυρομαχικών. Οι εξαγωγές πυροβόλων όπλων προς όλες τις χώρες υπόκεινται επίσης στο νόμο περί ελέγχου των εξαγωγών του 1983 και στα σχετικά εκτελεστικά διατάγματα. Επί του παρόντος, το σημαντικότερο είναι το διάταγμα του 2005 περί ελέγχου των εξαγωγών, το οποίο συμπεριλαμβάνει πιστόλια και τα «συστατικά τους μέρη» σε σχέση με τον εν γένει στρατιωτικό εξοπλισμό.

Για την εξαγωγή πυροβόλου όπλου υπάρχουν διάφορες νομοθετικές προδιαγραφές αναλόγως προορισμού. Εάν ο αιτών δεν έχει έγκυρο πιστοποιητικό πυροβόλου όπλου για το πυροβόλο όπλο που θα εξαχθεί, πρέπει να πάρει άδεια εξαγωγής από την An Garda Síochána (την εθνική αστυνομία). Εκτός αυτού, για τις εξαγωγές σε κράτη μέλη της Ευρωπαϊκής Ένωσης, απαιτείται άδεια εξαγωγής από το Υπουργείο Επιχειρήσεων, Εμπορίου και Απασχόλησης.

Όσον αφορά την εισαγωγή φορητών όπλων και ελαφρού οπλισμού, για αιτούντες που δεν κατέχουν έγκυρο πιστοποιητικό πυροβόλου όπλου για το συγκεκριμένο όπλο απαιτείται άδεια εισαγωγής από το Υπουργείο Δικαιοσύνης, Ισότητας και Μεταρρύθμισης του Δικαίου. Όταν υπάρχει έγκυρο πιστοποιητικό πυροβόλου όπλου για το όπλο του οποίου ζητείται η εισαγωγή, για να εισαχθεί το όπλο στη χώρα απαιτείται έγγραφο έγκρισης εκ των προτέρων (άρθρο 11), κατά τα οριζόμενα στην οδηγία 91/477/ΕΟΚ του Συμβουλίου.

Στην Ιρλανδία δεν κατασκευάζονται φορητά όπλα ούτε ελαφρός οπλισμός. Η κατασκευή πυροβόλων όπλων δίχως εγγραφή σε μητρώο κατασκευαστών του Υπουργείου Δικαιοσύνης, Ισότητας και Μεταρρύθμισης του Δικαίου συνιστά αδίκημα. Τα πυροβόλα όπλα που κυκλοφορούν εντός της Ιρλανδίας πρέπει να φέρουν σχετική επισήμανση εάν έχουν κατασκευασθεί εκτός της χώρας. Κάποια παλαιότερα πυροβόλα όπλα επιτρέπεται να μην επισημαίνονται, περίπτωση κατά την οποία η An Garda Síochána (η εθνική αστυνομία) είναι υπεύθυνη για την επισήμανσή τους. Από τους εμπόρους πυροβόλων όπλων απαιτείται να τηρούν αρχεία για κάθε μεταφορά πυροβόλου όπλου, επί 5 τουλάχιστον χρόνια. Η συγκέντρωση και διάθεση φορητών όπλων και ελαφρού οπλισμού υπάγεται στα καθήκοντα της An Garda Síochána και των ιρλανδικών ενόπλων δυνάμεων. Η διαχείριση και η ασφάλεια της αποθήκευσης υπάγεται στα καθήκοντα του Υπουργείου Δικαιοσύνης και του Υπουργείου Άμυνας.

Ο νόμος του 2006 περί ποινικής δικαιοσύνης δρομολόγησε ευρύ φάσμα τροποποιήσεων της νομοθεσίας περί πυροβόλων όπλων 1925-2000.

Ορισμένες διατάξεις του νόμου περί πυροβόλων όπλων δεν έχουν ακόμα τεθεί σε εφαρμογή από τον Υπουργό, όπως οι διατάξεις που προβλέπουν τριετείς άδειες για τα νομίμως κεκτημένα όπλα, ελάχιστες προδιαγραφές για την κατοχή πυροβόλων όπλων από ιδιώτες και εμπόρους όπλων και ελάχιστες προδιαγραφές για τις αποστάσεις βολής. Επιπλέον, ο Υπουργός μπορεί να ορίσει με διάταγμα τα συγκεκριμένα πυροβόλα όπλα και πυρομαχικά των οποίων η χρήση πρέπει να περιορίζεται. Αιτήσεις για πυροβόλα όπλα υποκείμενα σε περιορισμούς μπορούν να υποβάλλονται στον Επίτροπο της An Garda Síochána με την επιφύλαξη της συμμόρφωσης προς ορισμένες προϋποθέσεις.

ΙΤΑΛΙΑ

Συνεργασία, συντονισμός και ανταλλαγή πληροφοριών μεταξύ διοικητικών υπηρεσιών και υπηρεσιών επιβολής του νόμου

Το 2006 η ad hoc ομάδα εργασίας για τα φορητά όπλα και τον ελαφρό οπλισμό — η οποία έχει συσταθεί στην Ιταλία από τον Ιούνιο του 2000 υπό τον συντονισμό του Υπουργείου Εξωτερικών και η οποία περιλαμβάνει αντιπροσώπους των αρμοδίων υπουργείων, διοικήσεων επιβολής του νόμου και ενδιαφερομένων βιομηχανικών συνδέσμων — συνεδρίασε μία φορά.

Οι συζητήσεις επικεντρώθηκαν κυρίως στην προετοιμασία της διάσκεψης του 2006 για την ανασκόπηση του Προγράμματος Δράσης του ΟΗΕ για την καταπολέμηση της παράνομης διακίνησης φορητών όπλων και ελαφρού οπλισμού, για την εφαρμογή του πολυμερούς μέσου επισήμανσης και ανίχνευσης καθώς και για την εφαρμογή της κοινής θέσης της ΕΕ που ρυθμίζει την εμπορία. Δόθηκε επίσης η δέουσα προσοχή στις συζητήσεις άλλων αρμοδίων πολυμερών φόρα (Πρώτη Επιτροπή της Γενικής Συνέλευσης των Ηνωμένων Εθνών, ΟΑΣΕ, Συμφωνία του Wassenaar, Ομάδα των Οκτώ).

Νομοθεσία που τέθηκε πρόσφατα σε ισχύ

Η Ιταλία επικύρωσε την Σύμβαση των ΗΕ κατά του διεθνικού οργανωμένου εγκλήματος και τα πρωτόκολλά της (όπως το Πρωτόκολλο για την καταπολέμηση της λαθραίας κατασκευής και διακίνησης πυροβόλων όπλων, πυρομαχικών και άλλων σχετικών υλικών) στις 16 Μαρτίου 2006 με τον νόμο 146/2006. Η ιταλική νομοθεσία για τα πυροβόλα τροποποιήθηκε αναλόγως, ιδίως σε σχέση με τη διατήρηση των πληροφοριών για τα πυροβόλα επί δέκα τουλάχιστο χρόνια και την επισήμανση που αφορά τη χώρα κατασκευής.

Άλλες πρωτοβουλίες

Το 2006, οι ιταλικές ένοπλες δυνάμεις κατέστρεψαν τα φορητά όπλα και τον ελαφρό οπλισμό που θεωρήθηκαν ότι πλεονάζουν και έχουν ως εξής:

— 770 πιστόλια Beretta, μοντέλο «34»·

— 93 697 τουφέκια Garand M1·

— 37 390 τουφέκια εφόδου FAL BM59·

— 8 231 διάφορα.

Σύνολο: καταστράφηκαν 140 088 φορητά όπλα και είδη ελαφρού οπλισμού.

ΛΕΤΟΝΙΑ

Το 2006 δεν θεσπίστηκε νέα νομοθεσία για τα φορητά όπλα και τον ελαφρό οπλισμό.

Στο άμεσο μέλλον πρόκειται να εισαχθούν κάποιες τροποποιήσεις της ισχύουσας νομοθεσίας που αφορούν τους αποτελεσματικότερους ελέγχους των εξαγωγών. Επί παραδείγματι, ένα νέο νομοσχέδιο για την διακίνηση στρατηγικών αγαθών θα καθορίζει ακριβέστερα τα θεσμικά όργανα ελέγχου, τις αρμοδιότητές τους και τη συνεργασία, καθώς και την ορολογία που χρησιμοποιεί η νομοθεσία, συμπεριλαμβανομένου του τομέα της εμπορίας. Πρόκειται επίσης να εγκριθούν νέοι κανονισμοί που θα παραθέτουν καταλόγους ελεγχομένων ειδών και τη διαδικασία έκδοσης αδειών διαφόρου τύπου.

Ο νόμος για τη κυκλοφορία όπλων άρχισε να ισχύει τον Ιανουάριο του 2003. Ο νόμος αυτός ρυθμίζει τα των όπλων στη Δημοκρατία της Λετονίας σύμφωνα με τις διεθνείς προδιαγραφές και εναρμονίζει εν προκειμένω την εθνική νομοθεσία, ορίζοντας τα δικαιώματα και τις υποχρεώσεις φυσικών και νομικών προσώπων όσον αφορά την κυκλοφορία όπλων, μερών όπλων, πυρομαχικών, εκρηκτικών, εκρηκτικού εξοπλισμού, ειδικών εξαρτημάτων και πυροτεχνικών προϊόντων στη Δημοκρατία της Λετονίας και καθορίζοντας την κατάταξη των ειδών αυτών προκειμένου να κατοχυρωθεί η ατομική αλλά και η δημόσια ασφάλεια. Ο νόμος αυτός έχει να τροποποιηθεί από το 2003. Το 2003 και το 2004 εκδόθηκαν κάποιες επί πλέον νομοθετικές πράξεις που ρυθμίζουν την κυκλοφορία όπλων στη Λετονία.

Ο νόμος περί της κυκλοφορίας των όπλων ορίζει ότι απαιτείται άδεια εξαγωγής, εισαγωγής ή διαμετακόμισης στρατηγικών αγαθών για όλες τις συναλλαγές που αφορούν φορητά όπλα και ελαφρό οπλισμό. Οι άδειες αυτές εκδίδονται από την Επιτροπή Ελέγχου Στρατηγικών Αγαθών. Το πιστοποιητικό τελικής χρήσης συνιστά προϋπόθεση για την εξαγωγή και διαμετακόμιση δια του εδάφους της Δημοκρατίας της Λετονίας. Οι προδιαγραφές και προϋποθέσεις του πιστοποιητικού συμμορφώνονται με τις προδιαγραφές του κώδικα συμπεριφοράς της ΕΕ για τις εξαγωγές όπλων και θα απαιτούνται κατά τα προβλεπόμενα στον νόμο περί κυκλοφορίας στρατηγικών αγαθών.

Ο νόμος περί κυκλοφορίας στρατηγικών αγαθών (Μάιος του 2004) αποσκοπεί στο να εξασφαλίσει τον έλεγχο της κυκλοφορίας στρατηγικών αγαθών σύμφωνα με τις εθνικές και διεθνείς προδιαγραφές για την παρακολούθηση της εξαγωγής, της εισαγωγής και της διαμετακόμισής τους.

Το 2006 η αστυνομία κατέσχε συνολικά 569 πυροβόλα όπλα. Όσον αφορά διάφορα αδικήματα, η αστυνομία κατέσχεσε και αποθήκευσε πυροβόλα όπλα που είχαν αποκτηθεί παράνομα — 16 πιστόλια/περίστροφα, 16 καραμπίνες, 14 κυνηγετικά όπλα, 2 τουφέκια μικρού διαμετρήματος, 1 αεροβόλο, 2 πιστόλια ιδίας κατασκευής.

ΛΙΘΟΥΑΝΙΑ

Στις 6 Απριλίου 2006 το Κοινοβούλιο της Δημοκρατίας της Λιθουανίας τροποποίησε τον νόμο περί ελέγχου των στρατηγικών αγαθών ο οποίος είχε εκδοθεί στις 29 Απριλίου 2004. Με την τροποποίηση άλλαξε συν τοις άλλοις ο κατάλογος των περιορισμών στην έκδοση αδειών και τροποποιήθηκε ο ορισμός της εμπορίας (η τροποποίηση επισημαίνεται). Από την 1η Ιουλίου 2006 που άρχισε να ισχύει ο νόμος, η εμπορία επεκτείνεται και στις διεξαγόμενες διαπραγματεύσεις ή ρυθμίσεις ή εκτελέσεις συναλλαγών από φυσικά και νομικά πρόσωπα που κατοικούν μόνιμα ή είναι εγγεγραμμένα στη Δημοκρατία της Λιθουανίας και από θυγατρικές αλλοδαπών νομικών προσώπων και άλλων οργανισμών μέσω των οποίων τα αγαθά που περιλαμβάνονται στον Κοινό Κατάλογο Στρατιωτικού Εξοπλισμού μπορούν να μεταφερθούν εκτός εδάφους της Δημοκρατίας της Λιθουανίας, του εδάφους άλλου κράτους μέλους της Ευρωπαϊκής Ένωσης ή κράτους μη μέλους σε άλλο κράτος μη μέλος.

Ο προσωρινός νόμος περί αυτόβουλης επιστροφής όπλων, πυρομαχικών και εκρηκτικών και περί νομιμοποίησης όπλων και πυρομαχικών άρχισε να ισχύει την 1η Οκτωβρίου 2006, ισχύει δε μέχρι τις 31 Μαρτίου 2007. Ο νόμος αμνηστεύει από νομική ευθύνη άτομα που αποφασίζουν να παραδώσουν τα όπλα, τα πυρομαχικά και τα εκρηκτικά που κατέχουν παρανόμως. Ο νόμος ορίζει το νομοθετικό πλαίσιο της απόσυρσης παράνομων πυροβόλων όπλων, πυρομαχικών και εκρηκτικών από την κυκλοφορία μεταξύ πολιτών.

Ο κατάλογος των χωρών που υπόκεινται σε εμπάργκο όπλων των ΗΕ ή της ΕΕ ανανεωνόταν συνεχώς. Ο τρέχων κατάλογος προβλέπεται στην απόφαση αριθ. 237 της κυβέρνησης της Δημοκρατίας της Λιθουανίας σχετικά με την έγκριση του καταλόγου κρατών προς τα οποία απαγορεύεται η εξαγωγή ή διαμετακόμιση αγαθών απαριθμούμενων στον Κοινό Στρατιωτικό Κατάλογο καθώς και η εμπορία υπό μορφή διαπραγματεύσεων και συναλλαγών αγαθών απαριθμούμενων στον Κοινό Στρατιωτικό Κατάλογο.

Ο νόμος περί ελέγχου εξοπλισμών και πυρομαχικών τελεί προς το παρόν υπό αναθεώρηση. Μεταξύ άλλων τροποποιήσεων θα επιτευχθεί και η πλήρης συμμόρφωση με το πρωτόκολλο για τα πυροβόλα όπλα.

ΛΟΥΞΕΜΒΟΥΡΓΟ

Το 2006 δεν θεσπίστηκε νέα νομοθεσία.

Η σχετική νομική βάση ανευρίσκεται στον νόμο της 15ης Μαρτίου 1983 περί όπλων και πυρομαχικών και στον κανονισμό του Μεγάλου Δουκάτου με ημερομηνία 31 Οκτωβρίου 1995 περί εισαγωγής, εξαγωγής και διαμετακόμισης όπλων, πυρομαχικών και εξοπλισμού προοριζόμενου για στρατιωτική ειδικά χρήση και συναφούς τεχνολογίας. Οι νόμοι αυτοί έχουν δημοσιευθεί στην Memorial, την επίσημη εφημερίδα του Λουξεμβούργου. Η υφιστάμενη νομοθεσία ήδη αναθεωρείται.

Απαγορευμένα όπλα

Το άρθρο 4 του νόμου της 15ης Μαρτίου 1983 περί όπλων και πυρομαχικών απαγορεύει να εισάγει κανείς, να κατασκευάζει, να μετατρέπει, να επισκευάζει, να αποκτά, να αγοράζει, να κατέχει, να αποθηκεύει, να μεταφέρει, να φέρει μεθ’ εαυτού, να μεταβιβάζει, να πωλεί ή να εξάγει, ή να εμπορεύεται ορισμένους τύπους όπλων και πυρομαχικών. Παρά τη διάταξη αυτή ωστόσο, ο Υπουργός Δικαιοσύνης δύναται ειδικότερα να επιτρέπει:

(α) την εισαγωγή, απόκτηση, αγορά, μεταφορά, κατοχή, πώληση, μεταβίβαση ή εξαγωγή, ή την εμπορία όπλων και πυρομαχικών που αποτελούν αντικείμενα αρχαιολογικής αξίας, έργα τέχνης ή διακοσμητικά αντικείμενα ή προορίζονται να αποτελέσουν μέρος συλλογής ή έκθεσης· η άδεια χορηγείται υπό τον όρον ότι το όπλο έχει απενεργοποιηθεί σε μόνιμη βάση·

(β) την εισαγωγή, απόκτηση, μεταφορά, κατοχή, πώληση, μεταβίβαση ή εξαγωγή όπλων και πυρομαχικών για επιστημονικούς ή εκπαιδευτικούς σκοπούς·

(γ) την εισαγωγή, εξαγωγή ή διαμετακόμιση όπλων από το εξωτερικό τα οποία κατευθύνονται προς άλλη χώρα.

Η άδεια αυτή μπορεί να υπόκειται στην προϋπόθεση ότι το συγκεκριμένο όπλο δεν μπορεί να χρησιμοποιηθεί για σκοπούς άλλους από τους προαναφερόμενους.

Το Λουξεμβούργο δεν έχει εθνικό σύστημα επισήμανσης για να χρησιμοποιείται στην κατασκευή και/ή εισαγωγή φορητών όπλων. Η χώρα δεν έχει βιομηχανία όπλων. Οι οπλοποιοί και οι έμποροι όπλων και πυρομαχικών πρέπει να τηρούν αρχείο που να περιλαμβάνει τα εισερχόμενα και εξερχόμενα όπλα, με τον τύπο, το διαμέτρημα και τον αριθμό σειράς κάθε όπλου καθώς και τα ονόματα και τις διευθύνσεις των προμηθευτών και αγοραστών. Το αρχείο οφείλει επίσης να περιλαμβάνει τον αριθμό και την ημερομηνία έκδοσης της υπουργικής άδειας. Το αρχείο οφείλει να επιδεικνύεται κατόπιν απαίτησης εκπροσώπου της δημόσιας αρχής. Μπορεί να ζητηθεί από τους οπλοποιούς και τους εμπόρους όπλων να υποβάλλουν στο Υπουργείο Δικαιοσύνης αντίγραφο του αρχείου τους. Οι μέγιστες ποσότητες όπλων και πυρομαχικών που επιτρέπεται να διατηρούν σε απόθεμα οι οπλοποιοί και έμποροι όπλων καθορίζεται από το Υπουργείο Δικαιοσύνης.

Σε περίπτωση ταραχών, ύποπτων συγκεντρώσεων ή διατάραξης της δημόσιας τάξης, ο Υπουργός Δικαιοσύνης μπορεί να διατάξει το κλείσιμο ή την εκκένωση κάθε καταστήματος όπλων και πυρομαχικών ή αποθήκης και τη μεταφορά των περιεχομένων τους σε συγκεκριμένο μέρος.

Οι παραβάσεις του νόμου της 15ης Μαρτίου 1983 τιμωρούνται με φυλάκιση από οκτώ ημέρες έως πέντε χρόνια.

Εξαγωγή

Σε περίπτωση αγοράς ενός όπλου στο Λουξεμβούργο με σκοπό την εξαγωγή, ο οπλοποιός υποβάλλει στο Υπουργείο Δικαιοσύνης για λογαριασμό του πωλητή αίτηση άδειας εξαγωγής του όπλου, ήτοι μεταφοράς του από τον τόπο αγοράς στα σύνορα. Οι αιτήσεις για άδειες εξαγωγής όπλων, πυρομαχικών και εξοπλισμών προοριζόμενων ειδικά για στρατιωτική χρήση και συναφούς τεχνολογίας πρέπει να συνοδεύονται από διεθνή άδεια εισαγωγής ή από πιστοποιητικό τελικής χρήσης. Ο κανονισμός του Μεγάλου Δουκάτου με ημερομηνία 31 Οκτωβρίου 1995 όπως τροποποιήθηκε προβλέπει τον τύπο και το περιεχόμενο των εγγράφων που θα καθοριστούν από τον Υπουργό Εξωτερικών, Εξωτερικού Εμπορίου και Συνεργασίας.

Δυνάμει της οδηγίας 91/477/ΕΟΚ για τον έλεγχο της απόκτησης και κατοχής όπλων (άρθρο 11), το Λουξεμβούργο κοινοποιεί στα λοιπά ενδιαφερόμενα κράτη μέλη τις άδειες που εκδίδονται για εξαγωγή προς τις χώρες τους.

Το γραφείο αδειοδότησης μπορεί να απαιτεί να συνοδεύονται οι αιτήσεις για τη διαμετακόμιση όπλων, πυρομαχικών και εξοπλισμού με σκοπό τη στρατιωτική χρήση και συναφούς τεχνολογίας από έγγραφο στο οποίο οι αρμόδιες αρχές της χώρας από την οποία προέρχονται τα αγαθά πιστοποιούν ότι επιτρέπεται η εξαγωγή προς την αναφερόμενη σε αυτές χώρα προορισμού.

Οι αιτήσεις για άδειες εξαγωγής ή διαμετακόμισης πρέπει να συνοδεύονται από ανάληψη υποχρέωσης, υπογεγραμμένη από τον αιτούντα, σύμφωνα με την οποία η εξαγωγή ή η διαμετακόμιση θα εκτελεστεί κατά τα οριζόμενα στην αίτηση αδειοδότησης. Μετά από κάθε αποστολή αγαθών που υπάγονται σε άδεια εξαγωγής, ο εξαγωγέας οφείλει να παρέχει εντός τριών μηνών στο γραφείο που εξέδωσε την άδεια τις αποδείξεις ότι η αποστολή έφθασε στην χώρα προορισμού για την οποία δόθηκε η άδεια και ότι ο εισαγωγέας την έχει εκτελωνίσει για εγχώρια χρήση.

Οι αποδείξεις αυτές παρέχονται είτε μέσω εγγράφου που εκδίδουν οι τελωνειακές αρχές της χώρας εισαγωγής, το οποίο αποδεικνύει ότι τα εξαγχθέντα αγαθά έχουν εκτελωνιστεί για εγχώρια χρήση, ή μέσω άλλου εγγράφου που αποδεικνύει ότι τα αγαθά έχουν παραληφθεί απ’ευθείας από την αρμόδια προς τούτο αρχή της χώρας εισαγωγής ή από τυχόν επιχείρηση που ενεργεί για λογαριασμό της αρχής αυτής.

Καταστροφή όπλων

Όσον αφορά την καταστροφή όπλων, η μέθοδος που χρησιμοποιεί το Λουξεμβούργο (ένοπλες δυνάμεις του Λουξεμβούργου, αστυνομία του Μεγάλου Δουκάτου και τελωνειακή διοίκηση) είναι η καταστροφή δια του τεμαχισμού των όπλων αυτών. Η καταστροφή αυτή εκτελείται από τις υπηρεσίες οπλισμού των αντιστοίχων υπηρεσιών. Τα μεταλλικά τεμάχια φυλάσσονται σε περιέκτη και μεταφέρονται από τις υπηρεσίες οπλισμού σε χαλυβουργείο όπου παρουσία μαρτύρων τήκονται σε ηλεκτρονικές καμίνους. Στη συνέχει συντάσσεται σχετική έκθεση.

ΜΑΛΤΑ

Η Μάλτα ανέλαβε την προσήκουσα δράση για την έκδοση δύο νέων «νομικών συστάσεων», L.N. 167/2006 και 168/2006. Στην πρώτη, η αρμόδια υπηρεσία επιδιώκει τη νομική κάλυψη όσον αφορά την εισαγωγή και εξαγωγή εξοπλισμού που ενδέχεται να χρησιμοποιείται για την εκτέλεση θανατικών ποινών, για βασανιστήρια ή για άλλη απάνθρωπη και εξευτελιστική μεταχείριση. Κατ’ ουσία αυτή η «νομική σύσταση» απαγόρευσε την τεχνική βοήθεια που σχετίζεται με επισκευή, σχεδιασμό, κατασκευή, συναρμολόγηση, δοκιμή, συντήρηση και κάθε άλλο είδος τεχνικής υποστήριξης συνδεόμενης με την παροχή τέτοιου εξοπλισμού. Εξάλλου, σε κανένα δεν επιτρέπεται να εισάγει είδη απαριθμούμενα στον πρώτο πίνακα που επισυνάπτεται στη «νομική σύσταση», ανεξάρτητα από την καταγωγή των ειδών αυτών.

Επιπλέον, δεν επιτρέπεται σε κανένα να δέχεται τεχνική βοήθεια γι’ αυτά τα αντικείμενα, ασχέτως εάν το αίτημα προέρχεται από άτομο ή από οργανισμό.

Για την εξαγωγή των ειδών αυτών προβλέφθηκε επίσης η απαίτηση άδειας εξαγωγής ασχέτως της καταγωγής των ειδών αυτών. Η εξαγωγή ειδών που ενδέχεται να χρησιμοποιούνται για βασανιστήρια επιτρέπεται μόνον εάν πρόκειται να εξαχθούν σε κράτος μέλος της ΕΕ ή σε συνδεδεμένο έδαφός του, και εφ’ όσον τα είδη αυτά θα χρησιμοποιηθούν από μέλη της ΕΕ ή των ΗΕ σε επιχειρήσεις διατήρησης της ειρήνης σε συγκεκριμένο προορισμό. Πάντως η εξακρίβωση της εγκυρότητας της δήλωσης αυτής επαφίεται στα τελωνεία και η παραβίαση των όρων αυτών καθίσταται αξιόποινη πράξη που επισύρει πρόστιμο 5 000 λιρών Μάλτας το πολύ ή φυλάκιση για διάστημα έως 5 έτη.

Η «νομική σύσταση» 168/2006 ενσωμάτωσε ουσιαστικά τη νομοθετική πράξη 1330/2004 της ΕΕ στην εθνική νομοθεσία της Μάλτας. Ο κανονισμός αυτός διαιρεί τον κατάλογο στρατιωτικού εξοπλισμού σε 22 υποκατηγορίες, για τις οποίες υπάρχει ανεξαιρέτως υποχρέωση άδειας προτού τα σχετικά είδη εξαχθούν. Ο κατάλογος περιλαμβάνει μεταξύ άλλων το συμβατικό εξοπλισμό και τα πυρομαχικά (ML1-ML5), τα οχήματα και τον εξοπλισμό εδάφους (ΜL6), χημικές και τοξικές ουσίες (ΜL7), τα ενεργητικά υλικά, τα πολεμικά σκάφη και αεροσκάφη, τον ηλεκτρονικό εξοπλισμό, τον ενεργειακό εξοπλισμό υψηλής ταχύτητας, θωρακισμένο και προστατευτικό εξοπλισμό.

Στην περίπτωση των ειδών αυτών και του εξοπλισμού διπλής χρήσης η αρμόδια υπηρεσία μεριμνά για την διεκπεραίωση κάθε αίτησης αυτοτελώς και σε πλήρη συμμόρφωση με την εθνική νομοθεσία αλλά και με τις διεθνείς υποχρεώσεις.

ΚΑΤΩ ΧΩΡΕΣ

Το 2006 οι Κάτω Χώρες δεν επέφεραν τροποποιήσεις στη νομοθεσία για τα φορητά όπλα και τον ελαφρό οπλισμό.

ΠΟΛΩΝΙΑ

Νομοθετικά μέτρα

Το πολωνικό νομοθετικό σύστημα όσον αφορά τις μεταφορές όπλων δεν περιέχει συγκεκριμένες διατάξεις σχετικά με τα φορητά όπλα και τον ελαφρό οπλισμό (SALW). Με τις ισχύουσες διατάξεις — νόμος της 29ης Νοεμβρίου 2000 περί εξωτερικού εμπορίου αγαθών, τεχνολογιών και υπηρεσιών στρατηγικής σημασίας για την ασφάλεια του κράτους και για τη διατήρηση της διεθνούς ειρήνης και ασφάλειας (ενοποιημένο κείμενο στην Επίσημη Εφημερίδα του 2004, αριθ. 229, σημείο 2315) θεσπίστηκε ενοποιημένο σύστημα ελέγχου της εξαγωγής, εισαγωγής, διαμετακόμισης και των συναφών υπηρεσιών που άπτονται των αγαθών και τεχνολογικών διπλής χρήσης, των όπλων και της τεχνικής βοήθειας (1). Το Υπουργείο Εθνικής Οικονομίας ελέγχει επί του παρόντος το σύστημα αυτό με σκοπό να εισαγάγει τροποποιήσεις που θα καταστήσουν απλούστερο και αυστηρότερο το σύστημα ελέγχου των εξαγωγών, καθιστώντας το ταυτόχρονα ευνοϊκότερο για τους εξαγωγείς.

Οι διατάξεις του νόμου της 22ας Ιουνίου 2001, περί της επιχειρηματικής δραστηριότητας στον τομέα της κατασκευής και της εμπορίας εκρηκτικών, όπλων, πυρομαχικών, προϊόντων και υπηρεσιών χρησιμοποιούμενων από τις Ένοπλες Δυνάμεις και την Αστυνομία (Επίσημη Εφημερίδα του 2001 αριθ. 67, σημείο 679 και μετέπειτα τροποποιήσεις), προσαρμόστηκαν προς την οδηγία αριθ. 91/477/ΕΟΚ της 18ης Ιουνίου 1991 σχετικά με τον έλεγχο της απόκτησης και της κατοχής όπλων. Με το νόμο της 23ης Ιουνίου 2006 σχετικά με τις τροποποιήσεις ορισμένων νόμων σε συνάρτηση με την προσχώρηση της Δημοκρατίας της Πολωνίας στην Ευρωπαϊκή Ένωση (Επίσημη Εφημερίδα αριθ. 133, σημείο 935) τροποποιήθηκαν οι διατάξεις του άρθρου 3 δια της προσθήκης νέου κεφαλαίου 5α το οποίο θεσπίζει υποχρέωση των επιχειρηματιών που μεταφέρουν όπλα και πυρομαχικά επί του εδάφους της ΕΕ να κατέχουν έγκυρες άδειες μεταφοράς και προκαταρκτικές άδειες μεταφοράς. Τα έγγραφα αυτά συνοδεύουν κάθε μεταφορά SALW και πυρομαχικών στην Πολωνία από χώρες της ΕΕ, από την Πολωνία προς χώρες της ΕΕ και κατά τη διάρκεια της μεταφοράς δια του πολωνικού εδάφους. Σκοπός είναι να βεβαιώνονται οι αρχές των χωρών καταγωγής και προορισμού ότι ο επιχειρηματίας έχει την άδεια να δραστηριοποιείται στο εμπόριο των όπλων και πυρομαχικών που αναφέρονται στα έγγραφα.

Στις 13 Ιουνίου 2006 το Υπουργικό Συμβούλιο τροποποίησε το παράρτημα του διατάγματος της 23ης Νοεμβρίου 2004 περί απαγορεύσεων και περιορισμών της μεταφοράς αγαθών στρατηγικής σημασίας για την ασφάλεια του κράτους (Επίσημη Εφημερίδα της 28ης Ιουνίου 2006 αριθ. 109, σημείο 750). Το τροποποιημένο κείμενο περιλαμβάνει κατάλογο των κρατών προς τα οποία απαγορεύονται οι εξαγωγές όπλων λόγω των σχετικών κυρώσεων των ΗΕ και της ΕΕ. Οι βασικές τροποποιήσεις του διατάγματος συμπεριλαμβάνουν την εφαρμογή εμπάργκο όπλων προς το Ουζμπεκιστάν και την κατάργηση των κυρώσεων κατά του Αφγανιστάν και της Βοσνίας και Ερζεγοβίνης.

Διοικητικά μέτρα

Προτού αποκτήσουν άδεια/δικαίωμα άσκησης δραστηριοτήτων συναφών με την κατασκευή ή την εμπορία όπλων και πυρομαχικών, οι επιχειρηματίες υποχρεούνται να παρακολουθήσουν μαθήματα και να περάσουν τις σχετικές εξετάσεις. Το Υπουργείο Εθνικής Οικονομίας διοργάνωσε 31 εργαστήρια και κύκλους μαθημάτων αφιερωμένους στον έλεγχο της εξαγωγής όπλων και στο εσωτερικό σύστημα ελέγχου για επιχειρηματίες που ασχολούνται με το εμπόριο αγαθών, τεχνολογικών και υπηρεσιών στρατηγικής σημασίας, όπως τα SALW. Στα μαθήματα κατάρτισης που διοργανώθηκαν το 2006 συμμετείχαν συνολικά 672 άτομα από 130 επιχειρήσεις. Είχαν επίσης συμπεριληφθεί τα θέματα που πραγματεύεται το Πρόγραμμα Δράσης του ΟΗΕ για τα SALW, καθώς και σχετικά έγγραφα της ΕΕ.

Αν και η Πολωνία δεν έχει έως σήμερα εξαγάγει φορητά αντιαεροπορικά συστήματα (MANPADS), έγιναν ενέργειες για την πλήρη εφαρμογή των συστάσεων του Διακανονισμού του Wassenaar που περιλαμβάνεται στο έγγραφο «Στοιχεία ελέγχου των εξαγωγών φορητών αντιαεροπορικών συστημάτων (MANPADS)», υιοθετήθηκαν δε διαδικασίες για την τυχόν εξαγωγή τους στο μέλλον. Οι ενδεχόμενες αιτήσεις εξαγωγής MANPADS θα διεκπεραιώνονται σύμφωνα με τον προαναφερόμενο νόμο της 29ης Νοεμβρίου 2000.

Σε όλες τις βαθμίδες αρμοδιοτήτων για τις εγκαταστάσεις αποθήκευσης εφαρμόστηκαν οι δέουσες διαδικασίες διαχείρισης της απογραφής και του λογιστικού ελέγχου. Οργανώθηκε επίσης σύστημα τακτικής υποβολής εκθέσεων και επικοινωνίας μεταξύ των βαθμίδων αυτών. Κάθε εγκατάσταση υποχρεούται να τηρεί τα απαιτούμενα αρχεία για όλα τα αποθηκευμένα SALW από τη στιγμή που τα παίρνει υπό τον έλεγχό της, κατά τη διάρκεια των διαφόρων κινήσεων του αποθέματος και έως ότου καταναλωθεί ή αχρηστευθεί.

Ουσιαστική εφαρμογή

Κατά την περίοδο που καλύπτει η έκθεση, οι πολωνικοί τελωνειακοί κανονισμοί παρέμειναν ως έχουν. Το 2006 η Τελωνειακή Υπηρεσία ενίσχυσε ακόμη περισσότερο τους ελέγχους στα σημεία διέλευσης των συνόρων (οδικό δίκτυο, λιμένες και αεροδρόμια) για την παράνομη εμπορία αγαθών μεταξύ των οποίων τα SALW. Εγκαταστάθηκε ένας αριθμός καινούργιων σαρωτών ακτίνων Χ για αυτοκίνητα και φορτηγά. Δόθηκε ιδιαίτερη προσοχή στα ανατολικά σύνορα της Πολωνίας. Οι ενέργειες αυτές επέτρεψαν στους τελωνειακούς να ανακαλύψουν και να εμποδίσουν την παράνομη διακίνηση 42 φορητών όπλων (τουφεκιών και πιστολιών) και 145 728 πυρομαχικά στοιχεία.

Το 2006 η συνοριακή αστυνομία αποκάλυψε απόπειρα λαθραίας εισαγωγής 49 πυροβόλων όπλων, 1 755 πυρομαχικών ειδών και 66 χειροβομβίδων· 34 πυροβόλα όπλα και 685 πυρομαχικά στοιχεία κατασχέθηκαν πέραν του σημείου συνοριακής διέλευσης. Η συνολική αξία των λαθραίων όπλων και πυρομαχικών ήταν 8 860 πολωνικών ζλότι. Η συνοριακή αστυνομία δρομολόγησε 19 προκαταρκτικές διαδικασίες για διάφορες απόπειρες λαθρεμπορίας, οι 12 εκ των οποίων διαπράχθηκαν στα ανατολικά σύνορα της ΕΕ.

ΠΟΡΤΟΓΑΛΙΑ

Συνεργασία, συντονισμός και ανταλλαγή πληροφοριών μεταξύ διοικητικών υπηρεσιών και υπηρεσιών επιβολής του νόμου

Συνεχίστηκαν οι προσπάθειες για τόνωση της συνεργασίας, του συντονισμού και της ανταλλαγής πληροφοριών μεταξύ των διοικητικών υπηρεσιών και των υπηρεσιών επιβολής του νόμου σχετικά με την καταπολέμηση της συσσώρευσης και διάδοσης SALW και την πρόληψη της λαθρεμπορίας. Η σύσταση, το 2005, συντονιστικής ομάδας απαρτιζόμενης από εκπροσώπους του Υπουργείου Εξωτερικών, του Υπουργείου Άμυνας, του Υπουργείου Εσωτερικών, της πορτογαλικής υπηρεσίας πληροφοριών και του Υπουργείου Οικονομικών συνετέλεσε στην καλύτερη οργάνωση των εργασιών όλων των ενδιαφερομένων φορέων.

Νομοθεσία που τέθηκε προσφάτως σε ισχύ

Η αδειοδότηση της εισαγωγής και εξαγωγής των κατηγοριών όπλων που απαριθμούνται στο Παράρτημα της κοινής δράσης του Συμβουλίου είναι πρωτίστως αρμοδιότητα του Υπουργείου Άμυνας.

Για κάθε συναλλαγή που αφορά φορητά όπλα και ελαφρό οπλισμό πρέπει να αποκτάται άδεια από την αδειοδοτική αρχή (στο Υπουργείο Άμυνας ή στο Υπουργείο Εσωτερικών, ανάλογα με το αν τα όπλα προορίζονται για στρατιωτική ή μη στρατιωτική χρήση).

Κάθε αίτηση εξετάζεται επίσης από το Υπουργείο Εξωτερικών με γνώμονα τα συμφέροντα της εξωτερικής πολιτικής, καθώς και τα κριτήρια που θεσπίζονται στον κώδικα συμπεριφοράς της ΕΕ για τις εξαγωγές όπλων.

Το 2006 άρχισε να ισχύει νέο νομοθετικό πλαίσιο στο οποίο υπάγονται η κατασκευή, η επισκευή, η εισαγωγή, η εξαγωγή, η μεταφορά, η αποθήκευση, η κυκλοφορία, η αδειοδότηση, η απόκτηση και η κατοχή φορητών όπλων και ελαφρού οπλισμού, των συστατικών μερών τους και των ανάλογων πυρομαχικών.

Ο νόμος 5/2006 θεσπίζει γενικό καθεστώς που περιλαμβάνει ποινικές κυρώσεις για την παράνομη κατοχή, εμπορία και μεσιτική δραστηριότητα για όλες τις κατηγορίες όπλων που απαριθμούνται στο Παράρτημα της κοινής δράσης του Συμβουλίου της 12ης Ιουλίου 2002.

ΡΟΥΜΑΝΙΑ

Το 2006 δεν εκδόθηκαν νέες νομοθετικές πράξεις για τα φορητά όπλα και τον ελαφρό οπλισμό.

Εξακολουθούν να ισχύουν οι πληροφορίες για το νομοθετικό πλαίσιο και τα νομοθετικά μέτρα που παρέχουν οι εθνικές εκθέσεις για το Πρόγραμμα Δράσης του ΟΗΕ όσον αφορά τα SALW. Η Ρουμανία διαθέτει την προσήκουσα νομοθεσία και το κατάλληλο διοικητικό σύστημα για να ασκεί ουσιαστικό έλεγχο επί του εμπορίου φορητών όπλων και ελαφρού οπλισμού από το 1993.

Το εθνικό σύστημα ελέγχου της εξαγωγής συμβατικών όπλων συντίθεται από ένα νομοθετικό πλαίσιο, εθνικούς καταλόγους ελέγχου, μια εθνική αρχή ελέγχου της εξαγωγής και άλλους δημόσιους φορείς, από αρχές και διαδικασίες, διαδικασία αδειοδότησης, δραστηριότητες καταγραφής, αδειοδότησης και ελέγχου, έγγραφα ελέγχου εξαγωγής καθώς και από τη συνεργασία και διεθνή συνδρομή.

Ο έλεγχος των εξαγωγών, των εισαγωγών και των λοιπών συναλλαγών με συμβατικά όπλα ρυθμίζεται από το κυβερνητικό διάταγμα αριθ. 158/1999 που εγκρίθηκε με τροποποιήσεις από τον νόμο αριθ. 595/2004. Μάλιστα, η ρουμανική νομοθεσία περιέχει διατάξεις που αφορούν τη διεθνή εμπορία όπλων, με τις οποίες ενσωματώνονται οι διατάξεις της κοινής θέσης 2003/468/ΚΕΠΠΑ που εξέδωσε το Συμβούλιο της Ευρωπαϊκής Ένωσης στις 23 Ιουνίου 2003. Στην περίπτωση των εμπορικών δραστηριοτήτων, όλες οι αιτήσεις εξετάζονται συν τοις άλλοις υπό το πρίσμα των διατάξεων του κώδικα συμπεριφοράς της ΕΕ για τις εξαγωγές όπλων.

Όλες οι επανεξαγωγές συμβατικών όπλων καθώς και SALW υπάγονται στις διατάξεις του κυβερνητικού διατάγματος αριθ. 158/1999 που εγκρίθηκε με τροποποιήσεις από τον νόμο αριθ. 595/2004.

Σύμφωνα με τη ρουμανική νομοθεσία, πρώτη ενέργεια πρέπει να είναι η άδεια προς τις επιχειρήσεις να εμπορεύονται συμβατικά όπλα. Οι αιτήσεις αδειοδότησης εξετάζονται αυτοτελώς. Άδειες εκδίδονται κατόπιν γνωμοδότησης του διυπηρεσιακού συμβουλίου για τον έλεγχο των εξαγωγών, των εισαγωγών και λοιπών εμπορικών δραστηριοτήτων με στρατιωτικά αγαθά, το οποίο συντίθεται από εκπροσώπους όλων των αρμοδίων υπουργείων και εθνικών αρχών, καθώς και από μέλη των υπηρεσιών πληροφοριών.

Οι άδειες για τη διεθνή διαμετακόμιση, τις αποστολές και τις μη εμπορικές δραστηριότητες με συμβατικά όπλα παρέχονται για κάθε περίπτωση αυτοτελώς.

Στη Ρουμανία, διάφορα υπουργεία ασχολούνται με την εφαρμογή της εθνικής νομοθεσίας και εκπροσωπούνται σε διεθνείς δραστηριότητες του τομέα των φορητών όπλων και του ελαφρού οπλισμού, συντονιστική όμως αρχή στον τομέα της νομοθεσίας περί ελέγχου των εξαγωγών παραμένει η Εθνική Υπηρεσία Ελέγχου των Εξαγωγών (ANCEX). Σε συνεργασία με την Υπηρεσία Αντιτρομοκρατίας και Ελέγχου των Εξοπλισμών (Υπουργείο Εξωτερικών), η ANCEX συμμετέχει σε όλες τις σχετικές διεθνείς δραστηριότητες.

Το Υπουργείο Εσωτερικών και Διοικητικής Μεταρρύθμισης — Γενική Επιθεώρηση της Ρουμανικής Αστυνομίας (GIRP) ελέγχει τον τρόπο με τον οποίο τα φυσικά ή νομικά πρόσωπα εξουσιοδοτούνται να αποκτούν, να έχουν κυριότητα, να κατέχουν, να φέρουν και να χρησιμοποιούν πυροβόλα όπλα και πυρομαχικά. Ταυτόχρονα και σύμφωνα με τον νόμο αριθ. 295/2004 περί πυροβόλων όπλων και πυρομαχικών, ο οποίος εναρμονίστηκε με τις διατάξεις της οδηγίας 91/477/ΕΟΚ, η GIRP τηρεί μητρώο όλων των νομίμων κατόχων φονικών και μη όπλων και ενημερώνει τη βάση δεδομένων του Εθνικού Μητρώου Όπλων (www.politiaromana.ro).

Το 2006 δεν υπήρξαν σημαντικές πρωτοβουλίες για τα SALW, πλην όμως η ρουμανική κυβέρνηση συνέχισε να παρέχει σημαντική συνδρομή προς επιχειρήσεις και άτομα που δραστηριοποιούνται στον τομέα της εθνικής αμυντικής βιομηχανίας, με σκοπό την καλύτερη κατανόηση και συμμόρφωση με τη νομοθεσία περί ελέγχου των εξοπλισμών. Η ANCEX παρέχει στους εμπορευόμενους αυτές τις πληροφορίες μέσω της ιστοσελίδας της (www.ancex.ro) και διοργανώνει για το θέμα αυτό διάφορα σεμινάρια και εργαστήρια.

Πέραν αυτού και σύμφωνα με το διεθνές μέσο που επιτρέπει στα κράτη να εντοπίζουν και να παρακολουθούν, κατά τρόπο έγκαιρο και αξιόπιστο, παράνομα φορητά όπλα και ελαφρό οπλισμό, το οποίο εγκρίθηκε από τη Γενική Συνέλευση των Ηνωμένων Εθνών στις 8 Δεκεμβρίου 2005, η ANCEX έχει συστήσει το μητρώο μεταβίβασης όπλων. Το μητρώο αυτό περιλαμβάνει στοιχεία από εξαγωγές και εισαγωγές SALW, με αριθμούς σειράς, τύπους, ποσότητες, καταγωγή και άλλες πληροφορίες σχετικές με τις μεταφορές.

ΣΛΟΒΑΚΙΑ

Τα ακόλουθα νομοθετήματα διέπουν την εθνική εφαρμογή της κοινής δράσης της ΕΕ για τα SALW και το Πρόγραμμα της ΕΕ για την πρόληψη και την καταπολέμηση της παράνομης εμπορίας συμβατικών όπλων:

Ο νόμος αριθ. 179/1998, Συλλ. 15ης Μαΐου 1998, περί εμπορίας στρατιωτικού υλικού και τροποποίησης του σχετικού με την εμπορία νόμου αριθ. 455/1991, Συλλ., ρυθμίζει μεταξύ άλλων τις προϋποθέσεις της εμπορίας φορητών όπλων και ελαφρού οπλισμού για στρατιωτική χρήση, τις προϋποθέσεις για εμπορική δραστηριότητα στον τομέα αυτόν και τον ρόλο των κρατικών διοικητικών αρχών εν προκειμένω. Κατά τη διάρκεια του 2006 η Σλοβακία εφήρμοσε στο ακέραιο όλες τις σχετικές εθνικές νομοθετικές διατάξεις.

Στη διαδικασία εφαρμογής συμμετέχουν οι ακόλουθες εθνικές υπηρεσίες:

1. Υπουργείο Εξωτερικών·

2. Υπουργείο Εθνικής Οικονομίας·

3. Υπουργείο Εσωτερικών·

4. Υπουργείο Άμυνας·

5. Τελωνειακή Αρχή·

6. Υπηρεσίες Πληροφοριών.

Τα εξουσιοδοτημένα άτομα υποχρεούνται να απέχουν από την εμπορία στρατιωτικού υλικού όταν η εμπορία αυτή ενδέχεται να αποβεί εις βάρος της εξωτερικής πολιτικής, της ασφάλειας ή των εμπορικών συμφερόντων της Σλοβακικής Δημοκρατίας ή των διεθνών δεσμεύσεών της, ή να παραβλάψει τα συμφέροντα διεθνών οργανισμών και θεσμικών οργάνων των οποίων είναι μέρος, μέλος ή στα οποία συμμετέχει η Σλοβακική Δημοκρατία.

Η παράβαση του νόμου περί εμπορίας στρατιωτικού υλικού ενδέχεται να συνεπάγεται πρόστιμο έως και 10 εκατομμυρίων σλοβακικών κορωνών ή/και φυλάκιση έως οκτώ έτη.

Το 2006 η Σλοβακία επέτρεψε την εξαγωγή συνολικού αριθμού 7 908 SALW, ενώ εισήχθησαν 4 644 SALW.

ΣΛΟΒΕΝΙΑ

Στη Σλοβενία, με την εφαρμογή της εθνικής νομοθεσίας και με διεθνείς δραστηριότητες στον τομέα των φορητών όπλων και του ελαφρού οπλισμού ασχολούνται διάφορα υπουργεία. Το Υπουργείο Εξωτερικών παραμένει η συντονιστική αρχή για την εφαρμογή και τον συντονισμό των διεθνών δραστηριοτήτων στον τομέα των φορητών όπλων και του ελαφρού οπλισμού. Το Υπουργείο Εξωτερικών ελέγχει τις εξαγωγές και εισαγωγές φορητών όπλων και ελαφρού οπλισμού, το δε Υπουργείο Άμυνας είναι αρμόδιο για τον έλεγχο των εισαγωγών και εξαγωγών φορητών όπλων και ελαφρού οπλισμού που προορίζεται για στρατιωτική χρήση.

Στην ιστοσελίδα του Υπουργείου Άμυνας δημοσιεύονται ετήσιες εκθέσεις για τις εξαγωγές και εισαγωγές όπλων. Η αστυνομία και η τελωνειακή διοίκηση της Σλοβενίας είναι αρμόδιες για τον έλεγχο των κρατικών συνόρων και των σημείων διάβασής τους. Διεξάγουν άμεσους ελέγχους των φορτίων που διέρχονται τα κρατικά σύνορα. Το 2006, η αστυνομία ασχολήθηκε με 238 αδικήματα παράνομης κατασκευής και εμπορίας όπλων και εκρηκτικών (152 το 2005), άσκησε δε ποινική δίωξη κατά 261 υπόπτων (161 το 2005). Το 2006 υπήρξαν 22 περιπτώσεις αδικημάτων που διέπραξαν οργανωμένες ομάδες εγκλήματος, ενώ το 2005 καταγράφηκαν μόνο 4 τέτοιες περιπτώσεις. Με δική της δράση, η αστυνομία εντόπισε 192 (127) αδικήματα. Το 2006, η αστυνομία κατέστρεψε 637 πυροβόλα όπλα που είχαν κατασχεθεί. 72 από τα κατεσχημένα όπλα δωρίθηκαν στο Εθνικό Μουσείο Σύγχρονης Ιστορίας.

Στον τομέα των φορητών όπλων και του ελαφρού οπλισμού πραγματοποιούνται τακτικά συνεδριάσεις και συντονισμός, όπου κάθε υπουργείο δραστηριοποιείται ανάλογα με τις αρμοδιότητές του.

Η Σλοβενία εξέδωσε τη βασική νομοθεσία στον τομέα των φορητών όπλων και του ελαφρού οπλισμού στη δεκαετία του 90. Γενική επισκόπηση του εθνικού νομοθετικού πλαισίου όσον αφορά τα φορητά όπλα και τον ελαφρό οπλισμό υπεβλήθη στα ΗΕ το 2005, υπό μορφή εθνικής έκθεσης για την εφαρμογή του Προγράμματος Δράσης του ΟΗΕ. Έκτοτε και ειδικότερα κατά το 2006 δεν εκδόθηκε νέα νομοθεσία. Παρ’ όλ «αυτά, το Υπουργείο Εσωτερικών υπέβαλε τυπικά στο Υπουργείο Δικαιοσύνης πρωτοβουλία για τροποποίηση του άρθρου 310 του ποινικού κώδικα — παράνομη κατασκευή και εμπορία όπλων και εκρηκτικών, ούτως ώστε να συμπεριληφθεί η δυνατότητα εξωεδαφικής εφαρμογής του ποινικού κώδικα σε περιπτώσεις εικαζόμενης τέλεσης αδικημάτων του τύπου αυτού. Σύμφωνα με τη συλλογιστική των προτεινομένων αυτών τροποποιήσεων του ποινικού κώδικα, υπάρχει ενδεχόμενο διάπραξης τέτοιων αδικημάτων όταν ο δράστης μεταφέρει» παρανόμως όπλα στη Δημοκρατία της Σλοβενίας και/ή μεσολαβεί στην επαναπώληση όπλων από το εξωτερικό. Αναμένεται ότι οι κυβερνητικές και κοινοβουλευτικές διαδικασίες για τις προτεινόμενες τροποποιήσεις του ποινικού κώδικα θα δρομολογηθούν εντός του 2007.

ΙΣΠΑΝΙΑ

Τα πιο πρόσφατα γεγονότα όσον αφορά τη νέα νομοθεσία ή/και κανονισμούς έχουν ως εξής:

α) Στις 12 Ιανουαρίου 2006, εκδόθηκε το διάταγμα ΙΤC/60/2006 για την επικαιροποίηση του Παραρτήματος 1 του βασιλικού διατάγματος 1782/2004 της 30ής Ιουλίου 2004, το οποίο ρυθμίζει τον έλεγχο του εξωτερικού εμπορίου αμυντικού υλικού, λοιπού υλικού και αγαθών και τεχνολογιών διπλής χρήσης, καθώς και για την ενσωμάτωση των συμφωνημένων τροποποιήσεων των καταλόγων ελέγχου στους αντίστοιχους διεθνείς καταλόγους πυρομαχικών ειδών (ήτοι στον ΜTCR και τον WA).

β) Τον Οκτώβριο του 2005, το ισπανικό Κοινοβούλιο ζήτησε από την κυβέρνηση να εκδώσει εντός ενός έτους νόμο περί εμπορίας όπλων. Με το νόμο αυτό αναβαθμίστηκαν οι διατάξεις του προαναφερομένου βασιλικού διατάγματος 1782/2004 της 30ής Ιουλίου 2004. Ο νέος νόμος συμμορφώνεται, με σχετική ρητή αναφορά, με το Πρόγραμμα Δράσης του ΟΗΕ για την πρόληψη, την καταπολέμηση και την εξάλειψη κάθε μορφής παράνομης διακίνησης φορητών όπλων και ελαφρού οπλισμού, καθώς και με τα σχετικά ψηφίσματα της ΓΣΗΕ και με το Πρωτόκολλο για την καταπολέμηση της παράνομης κατασκευής και διακίνησης πυροβόλων όπλων, και των εξαρτημάτων και μερών και των πυρομαχικών τους με το οποίο συμπληρώνεται η σύμβαση των Ηνωμένων Εθνών κατά του διεθνικού οργανωμένου εγκλήματος (που εγκρίθηκε από την ΓΣΗΕ την 31η Μαΐου 2001) και το οποίο είναι γνωστότερο ως «Πρωτόκολλο των Ηνωμένων Εθνών για τα πυροβόλα όπλα». Κατόπιν αιτήματος του Κοινοβουλίου, το ισπανικό υπουργικό συμβούλιο ενέκρινε στις 29 Δεκεμβρίου 2006 μια πρόταση νέου νόμου περί εξωτερικού εμπορίου αμυντικού υλικού και αγαθών διπλής χρήσης. Η πρόταση αυτή εξετάζεται ήδη και τροποποιείται από το Κοινοβούλιο και η έναρξη ισχύος του νομοθετήματος αναμένεται περί τα μέσα του 2007. Οι σημαντικότερες πτυχές της πρότασης συνοψίζονται ως εξής: — Εν πρώτοις, η ισπανική νομοθεσία στον τομέα αυτό θα καταστεί νομικός κανόνας ισοδύναμος προς νόμο με τον οποίο θα θεσπιστεί νομοθετική πράξη για την άσκηση των ελέγχων με μεγαλύτερη αποτελεσματικότητα. — Δεύτερον, ο νόμος θα επικαιροποιήσει τους νέους κανονισμούς περί εξωτερικού εμπορίου αμυντικού υλικού και αγαθών διπλής χρήσης σύμφωνα με τις δεσμεύσεις που έχει αναλάβει η Ισπανία στους διεθνείς φορείς και τα συστήματα μη διάδοσης. — Τρίτον, ο νέος νόμος θα επεκτείνει το πεδίο εφαρμογής των ελέγχων στα παντός είδους πυροβόλα όπλα, καθώς και στα κυνηγετικά όπλα και τα όπλα σκοποβολής, τα μέρη και εξαρτήματά τους και τα ανάλογα πυρομαχικά, συνάδοντας με το ψήφισμα 55/225 της Γενικής Συνέλευσης των Ηνωμένων Εθνών κατά της παράνομης κατασκευής και διακίνησης πυροβόλων όπλων, μερών και εξαρτημάτων τους και πυρομαχικών. — Τέταρτον, ο νόμος θα συνάδει πλήρως τα οκτώ κριτήρια του ευρωπαϊκού κώδικα συμπεριφοράς για τις εξαγωγές όπλων καθώς και τα κριτήρια του ΟΑΣΕ για τις συναλλαγές με φορητά όπλα και ελαφρό οπλισμό. — Τέλος, τα νομοθετικά κείμενα περιλαμβάνουν ρητή δέσμευση για την προαγωγή των περιφερειακών και διεθνών διαδικασιών για τον μεγαλύτερο έλεγχο του εμπορίου όπλων και τη συμμετοχή σε αυτές, ειδικότερα δε για την κύρωση διεθνούς συνθήκης για το εμπόριο όπλων (ΑΤΤ). Οφείλουμε να υπενθυμίσουμε εν προκειμένω ότι η Ισπανία συγκαταλεγόταν στους 117 υποστηρικτές του σχεδίου που εγκρίθηκε στις 26 Οκτωβρίου 2006.

γ) Κατά τη διάρκεια του 2006 η Ισπανία ολοκλήρωσε την εσωτερική διαδικασία επικύρωσης προκειμένου για την έκδοση του «Πρωτοκόλλου των Ηνωμένων Εθνών για τα πυροβόλα όπλα», κατέθεσε δε στις 9 Φεβρουαρίου 2007 το έγγραφο προσχώρησης στον Γενικό Γραμματέα των Ηνωμένων Εθνών. Το Πρωτόκολλο αρχίζει να ισχύει για την Ισπανία στις 11 Μαρτίου 2007.

Εκπαίδευση των διοικήσεων, των υπηρεσιών επιβολής του νόμου και των δικαστικών οργάνων

Οι ισπανικές υπηρεσίες επιβολής του νόμου διοργάνωσαν, όπως κατά τα παρελθόντα έτη, κύκλους μαθημάτων και εργαστήρια για την ποινική αντιμετώπιση των πυροβόλων όπλων και των εκρηκτικών και για την εφαρμογή της τεχνολογίας των πληροφοριών στον έλεγχο όπλων και εκρηκτικών. Πρόκειται για τακτικά σεμινάρια που διοργανώνονται προκειμένου να διαδοθούν ευρέως κανόνες και νομικές διατάξεις για την πρόληψη και καταπολέμηση της παράνομης εμπορίας όπλων, και με σκοπό την αναβάθμιση και ενημέρωση των αστυνομικών διαφόρων υπηρεσιών στον τομέα αυτόν.

Άλλες πρωτοβουλίες ή δραστηριότητες

Εντός του νομικού πλαισίου της «Σύμβασης για τη θέσπιση ομοιόμορφων κανόνων για την αμοιβαία αναγνώριση επίσημων σφραγίδων δοκιμής σε πυροβόλα όπλα» (Ιούλιος 1969) και σύμφωνα με τις διατάξεις που έχει εκδώσει η Εκτελεστική Αρχή, η Μόνιμη Διεθνής Επιτροπή για τη δοκιμή των φορητών πυροβόλων όπλων (CIP), η ισπανική εθνική υπηρεσία δοκιμών «Banco Oficial de Pruebas de Armas de Eibar (BOPE)» έχει επισημάνει όλα τα φορητά όπλα για μη στρατιωτική χρήση που κατασκευάστηκαν στην Ισπανία κατά τη διάρκεια του 2006. Η επισήμανση όπλων είναι μια από τις συνιστώμενες δράσεις για τον εντοπισμό και την ποινική δίωξη της παράνομης εμπορίας SALW· η επισήμανση περιλαμβάνει τις εξής πληροφορίες: όνομα κατασκευαστή, αριθμό σειράς του όπλου, έτος κατασκευής και σήματα και λογότυποι δοκιμής της ΒΟΡΕ. Το 2006 κατασκευάστηκαν στην Ισπανία 280 πιστόλια, 22 942 τουφέκια (στους αριθμούς συμπεριλαμβάνονται και μονόκαννα όπλα μεγάλου διαμετρήματος) και 28 138 κυνηγετικά τουφέκια, που όλα επισημάνθηκαν από την ΒΟΡΕ. Επίσης, το 2006 η ΒΟΡΕ κατέστρεψε 1 276 φορητά όπλα (πιστόλια και περίστροφα).

Συντονιζόμενες από την Γενική Επιθεώρηση Όπλων και Εκρηκτικών της Guardia Civil (της κεντρικής υπηρεσίας της Ισπανίας για τον διοικητικό έλεγχο των πυροβόλων όπλων), οι αρμόδιες ισπανικές αρχές κατέσχεσαν το 2006, 7 015 παράνομα όπλα. Επί του παρόντος, οι ισπανικές αρχές έχουν αποθηκεύσει σύνολο 291 196 πυροβόλων όπλων διαφόρων ειδών και τύπων (από δεσμεύσεις, κατασχέσεις και δημεύσεις)· 22 392 πυροβόλα όπλα θα δημοπρατηθούν, ενώ κατά το 2006 καταστράφηκαν 40 772 επιπλέον όπλα.

Κατά τη διάρκεια του 2006 οι ισπανικές αρχές διεξήγαγαν 23 727 ελέγχους εγκαταστάσεων κατασκευής ή αποθήκευσης πυροβόλων όπλων και/ή εκρηκτικών (όπως εργοστάσια, εμπορικά συγκροτήματα, σκοπευτήρια, ιδιωτικές εταιρείες ασφάλειας κλπ)· 8 071 από το σύνολο των ελέγχων αυτών διενεργήθηκαν σε εγκαταστάσεις που έχουν να κάνουν με πυροβόλα όπλα και 15 656 σε εγκαταστάσεις κατασκευής ή αποθήκευσης εκρηκτικών.

Επιπλέον, τελωνειακοί και εφοριακοί υπάλληλοι πραγματοποίησαν επιθεωρήσεις σε λιμένες και αερολιμένες στα πλαίσια των οικείων προγραμμάτων για την καταπολέμηση της λαθρεμπορίας όπλων κατά την εξαγωγή τους.

ΣΟΥΗΔΙΑ

Η νομοθεσία περί φορητών όπλων και ελαφρού οπλισμού τροποποιήθηκε σε μερικά σημεία, όπως μεταξύ άλλων στις πληροφορίες σχετικά με τις λεπτομέρειες επικοινωνίας για εμπόρους όπλων στο εθνικό μητρώο εμπόρων όπλων που δεν θα είναι πια απόρρητο.

Σύμφωνα με το νέο διάταγμα που τέθηκε σε ισχύ την 1η Ιουλίου 2006, τα σουηδικά τελωνεία είναι υποχρεωμένα να ενημερώνουν τη σουηδική αστυνομία για όλα τα όπλα που εισέρχονται δια των σουηδικών συνόρων στη Σουηδία.

Η νομοθεσία για τη χρονικά περιορισμένη αμνηστία όσον αφορά τα πυροβόλα όπλα εγκρίθηκε από το Κοινοβούλιο στα τέλη του 2006 και τέθηκε σε ισχύ την 1η Μαρτίου 2007. Η αμνηστία ίσχυσε από την 1η Μαρτίου έως την 31η Μαΐου 2007. Σκοπός της νομοθεσίας είναι να ελαττωθεί ο αριθμός παράνομων και μη εγγεγραμμένων όπλων στη Σουηδία.

ΕΥΡΩΠΑΪΚΗ ΕΝΩΣΗ

Το 2006 τέθηκε σε ισχύ η οδηγία για τη διαδικασία εκτίμησης της ασφάλειας των ξένων αεροσκαφών (SAFA) και κατατέθηκαν τρεις νομοθετικές προτάσεις που πραγματεύονται μέτρα κανονιστικής φύσεως στο έδαφος της ΕΕ:

— η επικαιροποίηση της οδηγίας του Συμβουλίου για τα όπλα (91/477)·

— η πρόταση οδηγίας του Συμβουλίου σχετικά με τα όπλα χάριν εφαρμογής του Πρωτοκόλλου των Ηνωμένων Εθνών για τα πυροβόλα όπλα·

— η ανακοίνωση της Επιτροπής για την ασφάλεια των εκρηκτικών, των πυροκροτητών, του εξοπλισμού κατασκευής βομβών και πυροβόλων όπλων στην ΕΕ.

II. ΔΙΕΘΝΕΙΣ ΠΡΟΣΠΑΘΕΙΕΣ ΕΦΑΡΜΟΓΗΣ ΚΑΤΑ ΤΟ 2006

ΑΥΣΤΡΙΑ

ΟΑΣΕ

Η Αυστρία υποστήριξε την περαιτέρω εφαρμογή των εγγράφων του ΟΑΣΕ για τα SALW και για την αποθήκευση συμβατικών πυρομαχικών. Η Αυστρία διοργάνωσε μια πρώτη παρουσίαση της στρατηγικής της ΕΕ για την καταπολέμηση της παράνομης συσσώρευσης και εμπορίας SALW και των πυρομαχικών της στα πλαίσια του Διαλόγου για την Ασφάλεια του Φόρουμ Συνεργασίας για την Ασφάλεια του ΟΑΣΕ στις 29 Μαρτίου 2006. Σκοπός της προσπάθειας αυτής ήταν εν πρώτοις η εξοικείωση των συμμετεχόντων κρατών με το κανονιστικό πλαίσιο και τις δραστηριότητες όπως και με τα σχέδια της ΕΕ για τα SALW και δεύτερον η οικοδόμηση της βάσης για ενισχυμένο συντονισμό και συνεργασία μεταξύ ΟΑΣΕ και ΕΕ ούτως ώστε οι διάφορες δυνατότητες και ποικίλες δεξιότητες να χρησιμοποιούνται με τον αποδοτικότερο τρόπο και να αποφεύγεται η επανάληψη των ίδιων εργασιών.

Ευρωατλαντική Εταιρική Σχέση (ΕΑPC)

Η Αυστρία στήριξε χρηματοδοτικά το πρόγραμμα καταστροφής φορητών όπλων και ελαφρού οπλισμού (SALW) και MANPADS στο Καζακστάν. Το πρόγραμμα αυτό του οποίου ηγούνται οι Ηνωμένες Πολιτείες άρχισε τον Απρίλιο του 2006.

Το 2006 συνεχίστηκε η εφαρμογή του προγράμματος για την καταστροφή φορητών όπλων και ελαφρού οπλισμού (SALW), MANPADS και πυρομαχικών στην Ουκρανία, επίσης με χρηματοδότηση από την Αυστρία.

Ηνωμένα Έθνη

Στην 61η Γενική Συνέλευση των Ηνωμένων Εθνών, η Αυστρία συνυποστήριξε τα ακόλουθα ψηφίσματα όσον αφορά τα SALW:

«Βοήθεια προς τα κράτη για περιορισμό της παράνομης εμπορίας φορητών όπλων και ελαφρού οπλισμού και για τη συλλογή τους», «Προβλήματα που προκύπτουν από τη συσσώρευση πλεονασματικών αποθεμάτων συμβατικών πυρομαχικών». Η Αυστρία τάχθηκε υπέρ του ψηφίσματος για το «Παράνομο εμπόριο φορητών όπλων και ελαφρού οπλισμού σε όλες τις πτυχές του».

ΒΕΛΓΙΟ

Το Βέλγιο υποστηρίζει διάφορα προγράμματα του κόσμου στον τομέα των SALW και συγκεκριμένα:

Αφρική

Νότια Αφρική — 216 700 ευρώ — Safer Africa

Σχέδιο με σκοπό την αύξηση και ενίσχυση των αστυνομικών δυνατοτήτων επιβολής του νόμου στη Νότια Αφρική με τη μείωση του ελαφρού οπλισμού στις περιοχές κινδύνου.

Μπουρούντι — ΛΔΚ — Ρουάντα — 400 000 ευρώ — RECSA-GRIP

Σχέδιο με τίτλο «Δημιουργία στήριξης και ικανοτήτων για την κατάρτιση εθνικών σχεδίων δράσης για τα φορητά όπλα και τον ελαφρό οπλισμό στο Μπουρούντι, τη Ρουάντα και την ΛΔΚ».

Λατινική Αμερική

Κόστα Ρίκα, Παναμάς, Νικαράγουα, Ελ Σαλβαδόρ, Ονδούρα, Γουατεμάλα — 107 800 ευρώ — Ίδρυμα Arias

Σχέδιο για την ευαισθητοποίηση των πιο ευάλωτων μελών της κοινωνίας (των νέων) στις έξι αυτές χώρες για τις συνέπειες των πυροβόλων όπλων στη ζωή τους, μέσω δραστηριοτήτων ευαισθητοποίησης στη δευτεροβάθμια εκπαίδευση.

Βραζιλία — 70 467 ευρώ — UNODC

Σχέδιο για την εντατικοποίηση των προσπαθειών της κοινότητας του Ομοσπονδιακού Περιφερειακού Τμήματος (Βραζιλία) για την αποτροπή της βίας που οφείλεται στα ναρκωτικά και τη διάδοση των πυροβόλων όπλων.

Ασία

Μπανγκλαντές, Νεπάλ και Σρι Λάνκα — 100 000 ευρώ — Safer World

Σχέδιο για την ενίσχυση των κρατικών ικανοτήτων και των ικανοτήτων της κοινωνίας των πολιτών στην καταπολέμηση της διάδοσης ελαφρού οπλισμού στο Μπανγκλαντές, το Νεπάλ και τη Σρι Λάνκα (εφαρμογή του Προγράμματος των Ηνωμένων Εθνών για τα φορητά όπλα).

Ανατολική και Νοτιοανατολική Ευρώπη

Λευκορωσία — 55 370 ευρώ — ΟΑΣΕ

Ενίσχυση των ικανοτήτων στον τομέα της διαχείρισης και ασφάλειας του αποθηκευμένου ελαφρού οπλισμού.

Κοσσυφοπέδιο — 94 543 ευρώ — ΚOSSAC

Σχέδιο του Προγράμματος των Ηνωμένων Εθνών για την Ανάπτυξη (UNDP) με τίτλο «ΚOSSAC»: Πρωτοβουλία για τα φορητά όπλα στο Κοσσυφοπέδιο.

Ουκρανία — 25 000 ευρώ

Αποκατάσταση και προστασία της περιοχής γύρω από την αποθήκη πυρομαχικών στη Noβομπογκντάνοφκα.

ΒΟΥΛΓΑΡΙΑ

Η Βουλγαρία χρηματοδότησε σχέδιο για την καταστροφή 1 897 φορητών και ελαφρών όπλων που κατείχαν παρανόμως πολίτες και εν συνεχεία κατασχέθηκαν από το Υπουργείο Εσωτερικών του Μαυροβουνίου. Η Βουλγαρία δώρισε 7 588 δολάρια ΗΠΑ στο Υπουργείο Εσωτερικών του Μαυροβουνίου για την ολοκλήρωση του σχεδίου. Η καταστροφή ολοκληρώθηκε στις 28 Φεβρουαρίου 2006.

Το 2006 η Βουλγαρία φιλοξένησε διεθνές σεμινάριο με τίτλο «Έλεγχος της εξαγωγής ειδών και όπλων διπλής χρήσης: Βοήθεια προς τη βιομηχανία» (Σόφια, 22-23 Μαΐου 2006). Το σεμινάριο του 2006 στη Σόφια ήταν μέρος της διαρκούς υλοποίησης του κοινού σχεδίου δράσης Ουγγαρίας και Βουλγαρίας στα πλαίσια του ομαδικού προγράμματος της Ομάδας της Αυστραλίας με στόχο μη συμμετέχοντα κράτη.

Το σεμινάριο της Σόφιας έδωσε την ευκαιρία για ανταλλαγή πληροφοριών, εμπειριών και κατάρτισης υπό μορφή παρουσιάσεων και διαλογικής συζήτησης σε συμμετέχοντες από την Αλβανία, τη Βοσνία και Ερζεγοβίνη, την Κροατία, την Πρώην Γιουγκοσλαβική Δημοκρατία της Μακεδονίας και τη Σερβία και το Μαυροβούνιο.

Ακολουθώντας την πολιτική της να συντρέχει όσο το δυνατόν περισσότερο τους εταίρους του ΝΑΤΟ στην αντιμετώπιση των προβλημάτων ασφάλειας και άμυνας, το 2006 η Βουλγαρία συμμετείχε σε 9 από τα 10 τρέχοντα σχέδια του Οργανισμού Συντήρησης και Εφοδιασμού του ΝΑΤΟ/ΣγΕ. Πέντε από τα σχέδια αφορούν τη συλλογή και καταστροφή SALW:

1. «Τrust Fund Serbia and Montenegro II» για την καταστροφή 1 320 620 ναρκών κατά προσωπικού (APL) στη Σερβία και το Μαυροβούνιο: 30 000 ευρώ.

2. «Τrust Fund Ukraine II» για την καταστροφή πολεμικού υλικού, SALW και MANPADS στην Ουκρανία: 25 000 ευρώ.

3. «Τrust Fund» για την καταστροφή SALW και MANPADS στο Καζακστάν: 10 226 ευρώ.

4. «Τrust Fund Albania II» για την καταστροφή πολεμικού υλικού για SALW στην Αλβανία: 25 000 ευρώ.

5. «Τrust Fund» για τον καθαρισμό 569 εκταρίων μολυσμένου εδάφους και διάθεση ναρκών και πυρομαχικών που δεν έχουν εκραγεί (UXO) στο Αζερμπαϊτζάν: 15 000 ευρώ.

Το βουλγαρικό Υπουργείο Άμυνας έχει δώσει πληροφορίες σύμφωνα με τις οποίες τα καθήκοντα των βουλγαρικών ενόπλων δυνάμεων που συμμετείχαν στις επιχειρήσεις διατήρησης της ειρήνης το 2006 δεν συμπεριλάμβαναν συλλογή και καταστροφή SALW.

ΚΥΠΡΟΣ

Η Κύπρος συμμετέχει ενεργά στο έργο που έχουν αναλάβει σε αυτό το πεδίο τα Ηνωμένα Έθνη και ο ΟΑΣΕ.

Πιο συγκεκριμένα, η Κύπρος υποβάλλει προς τα ΗΕ εκθέσεις σχετικά με την εφαρμογή του Προγράμματος των Ηνωμένων Εθνών για την πρόληψη, την καταπολέμηση και την εξάλειψη κάθε μορφής παράνομης διακίνησης φορητών όπλων και ελαφρού οπλισμού. Επιπλέον, έχει υποβάλει πληροφορίες στον Ύπατο Αρμοστή των Ηνωμένων Εθνών για τα Ανθρώπινα Δικαιώματα (UNHCHR) (με βάση την απόφαση 124/2004) σχετικά με «την πρόληψη των παραβιάσεων των ανθρώπινων δικαιωμάτων που προκαλούνται από τη διαθεσιμότητα και την παράνομη χρήση SALW».

Η Κύπρος παρέσχε πληροφορίες στον ΟΑΣΕ σχετικά με τις εθνικές πρακτικές και διαδικασίες για τις εξαγωγές συμβατικών όπλων και σχετικής τεχνολογίας (fsc.del/269/06, 27.6.2006), για τις μεταφορές συμβατικών όπλων (FSC DEL/432/06, 26.9.2006) και για τα SALW (FSC DEL/14/07, 24.1.2007).

ΤΣΕΧΙΚΗ ΔΗΜΟΚΡΑΤΙΑ

Η Τσεχική Δημοκρατία συμμετέχει ενεργά στην εφαρμογή του Προγράμματος των Ηνωμένων Εθνών για την καταπολέμηση της παράνομης διακίνησης SALW. Το 2006 η Τσεχική Δημοκρατία συνεισέφερε 1 000 000 κορώνες Τσεχίας (47 308,17 δολάρια ΗΠΑ = 34 910 ευρώ) στις δραστηριότητες του Tαμείου Σύμπραξης για την εδραίωση της ειρήνης μέσω έμπρακτων μέτρων αφοπλισμού (Trust Fund for the Consolidation of Peace through Practical Disarmament Measures). Το ποσό αυτό θα χρησιμοποιηθεί για τη στήριξη της δεύτερης φάσης της βάσης δεδομένων του CASA, η οποία διαρκεί από τον Νοέμβριο 2006 έως το Νοέμβριο 2007. Ένας από τους κυριότερους στόχους της βάσης δεδομένων CASA είναι η παρακολούθηση της εφαρμογής του Προγράμματος Δράσης του ΟΗΕ από κάθε κράτος μέλος του οργανισμού.

Το 2006, ο διυπηρεσιακός συντονισμός επικεντρώθηκε στην προετοιμασία της διάσκεψης για την ανασκόπηση του Προγράμματος Δράσης του ΟΗΕ κατά της παράνομης διακίνησης SALW και για την εφαρμογή του πολυμερούς μέσου επισήμανσης και ανίχνευσης. Δόθηκε επίσης η δέουσα προσοχή στη συζήτηση άλλων πολυμερών φορέων (Πρώτη Επιτροπή της ΓΣΗΕ, ΟΑΣΕ, Διακανονισμός Wassenaar).

Η Τσεχική Δημοκρατία συνεργάστηκε μεταξύ άλλων με τα εθνικά γραφεία της Ιντερπόλ στη Λίμα και το Βισμπάντεν επί 147 υποθέσεων που αφορούσαν 1 791 όπλα.

ΔΑΝΙΑ

Οι δανικές αρχές επιβολής του νόμου συμμετέχουν σε διάφορες διεθνείς και περιφερειακές πρωτοβουλίες που σχετίζονται με θέματα ελέγχου και εμπορίας όπλων.

Από τον Νοέμβριο του 2006, η δανική αστυνομία συμμετέχει στην επιχείρηση «Crossfire II» που αφορά το λαθρεμπόριο όπλων, στα πλαίσια της Ειδικής Ομάδας για τη Βαλτική Θάλασσα.

Η Δανία υποστηρίζει τον αφοπλισμό, την αποστράτευση, την επανένταξη και την αποκατάσταση των πρώην μαχητών στη Λιβερία μέσω Τrust Fund του UNDP με 2,7 εκατομμύρια ευρώ συνολικά (2004-2006).

Η Δανία υποστηρίζει τον αφοπλισμό, την αποστράτευση, την επανένταξη και την αποκατάσταση των πρώην μαχητών στο Αφγανιστάν μέσω Τrust Fund του UNDP με ένα σύνολο 1,1 εκατομμυρίων ευρώ (2005-2006).

ΕΣΘΟΝΙΑ

Το 2006 οι Εσθονοί στρατιώτες στο Ιράκ κατέσχεσαν αρκετές φορές όπλα και πυρομαχικά κατά τη διάρκεια επιχειρήσεων περιπολίας στο Ιράκ. Οι επιχειρήσεις διεξήχθησαν σε συνεργασία με μονάδα χερσαίων δυνάμεων των ΗΠΑ και του Ιράκ.

ΦΙΝΛΑΝΔΙΑ

— Το 2006 η Φινλανδία υποστήριξε το πρόγραμμα WCOWAS για τα φορητά όπλα (ECOSAP) με ποσό 250 000, Ανάλογο ποσό θα εκταμιευθεί το 2007 και το 2008 ανεβάζοντας τη συνολική φινλανδική στήριξη στα 750 000 ευρώ·

— Συνεισφορά στην αποστολή του ΟΑΣΕ στη Δημοκρατία της Μολδαβίας, η οποία αφορά την καταστροφή πλεονασματικών και παρωχημένων αποθεμάτων πυρομαχικών (σύνολο 160 000 ευρώ)·

— Συνεισφορά στο Πρόγραμμα για τα SALW και τα συμβατικά πυρομαχικά του ΟΑΣΕ στη Δημοκρατία του Τατζικιστάν, Φάση ΙΙ, που αφορά την αποκατάσταση αποθηκών πυρομαχικών σε έξι σημεία (σύνολο 100 000 ευρώ)·

— Χρηματοδοτική στήριξη στο σχέδιο για τα SALW στην Αλβανία που διαχειρίζεται το UNDP. Το σχέδιο αυτό άρχισε ως ανταλλαγή «ανάπτυξη αντί όπλων» προκειμένου να επιστραφούν τα παρανόμως κατεχόμενα πυρομαχικά και τα φορητά όπλα που είχαν κλαπεί από τις αποθήκες του στρατού κατά τη διάρκεια της κρίσης των τελών της δεκαετίας του 90. Τη συλλογή τους κατέστησε δυνατή η νομοθεσία που ενέκρινε η κυβέρνηση. Το πεδίο εφαρμογής του σχεδίου επεκτάθηκε πρόσφατα στην ανάπτυξη της αστυνόμευσης σε επίπεδο τοπικών κοινοτήτων, με σκοπό να οικοδομηθούν σχέσεις εμπιστοσύνης μεταξύ υπηρεσιών επιβολής του νόμου και δημόσιων υπηρεσιών αφ’ ενός και των πολιτών αφ’ ετέρου. Η Φινλανδία χρηματοδότησε το σχέδιο μέχρι το 2006 που ολοκληρώθηκε.

Άλλες πρωτοβουλίες

Η Φινλανδία συνέβαλε στη διαδικασία παροπλισμού υπό την εντολή της Αποστολής Παρακολούθησης στην Ατσέ, αποστέλλοντας 11 εμπειρογνώμονες. Τα έξοδά τους ανήλθαν σε 545 000 ευρώ περίπου. Η αχρήστευση των εξοπλισμών του Κινήματος για μιαν ελεύθερη Ατσέ (GAM) άρχισε στις 15 Σεπτεμβρίου 2005 και πραγματοποιήθηκε σε τέσσερις φάσεις, είχε δε ολοκληρωθεί μέχρι τις 31 Δεκεμβρίου 2005. Κατά τα δηλούμενα στο μνημόνιο συμφωνίας μεταξύ της κυβέρνησης της Δημοκρατίας της Ινδονησίας και του GAM, το GAM συμφώνησε να αναλάβει τον παροπλισμό όλων των φορητών όπλων, πυρομαχικών και εκρηκτικών που κατέχουν τα μέλη του με τη βοήθεια της Αποστολής Παρακολούθησης στην Ατσέ. Το GAM παρέδωσε στην Αποστολή Παρακολούθησης στην Ατσέ 840 όπλα, τα οποία υποβλήθηκαν επιτυχώς στη διαδικασία παροπλισμού. Όλα τα παροπλισμένα όπλα καταστράφηκαν.

ΓΑΛΛΙΑ

Ηνωμένα Έθνη: το 2006 η Γαλλία συνεισέφερε στο ειδικό ταμείο του Περιφερειακού Κέντρου των Ηνωμένων Εθνών για την Ειρήνη και τον Αφοπλισμό στην Αφρική με έδρα τη Λομέ (UNREC) (77 000 ευρώ).

ECOWAS: Η Γαλλία συμμετέσχε στο πρόγραμμα στήριξης για τον έλεγχο του ελαφρού οπλισμού στα κράτη μέλη του ECOWAS (260 000 δολάρια).

Τατζικιστάν: μεταξύ Σεπτεμβρίου του 2005 και Απριλίου του 2006, αποστολή 4 Γάλλων εμπειρογνωμόνων επισκέφθηκε το Τατζικιστάν (εκπαίδευση, επιστασία και δημιουργία αποθέματος, έλεγχος των επιχειρήσεων καταστροφής ασταθών πυρομαχικών) στα πλαίσια επιχειρήσεων που διεξήχθησαν υπό την αιγίδα του ΟΑΣΕ.

Ουκρανία: Τον Μάιο του 2006, συμμετοχή στην αποστολή για την αξιολόγηση και την παροχή συμβουλών όσον αφορά την απολύμανση της εγκατάστασης στη Noβομπογκνάνοφκα (Ουκρανία). Από τον Σεπτέμβριο έως τον Οκτώβριο του 2006, αποστολή εκπαίδευσης εμπειρογνωμόνων για την καταστροφή βομβών με σκοπό την καταστροφή πλεονασματικών αποθεμάτων πυρομαχικών στην Ουκρανία (3 εμπειρογνώμονες).

Λίβανος: τον Μάρτιο του 2006 πραγματοποιήθηκε έλεγχος ασφαλείας των αποθεμάτων πυρομαχικών των λιβανικών ενόπλων δυνάμεων. Εν συνεχεία του ελέγχου, οι λιβανικές ένοπλες δυνάμεις εκπαιδεύτηκαν από εμπειρογνώμονες της καταστροφής βομβών.

ΓΕΡΜΑΝΙΑ

Η Γερμανία συνεισφέρει σε σχέδια και δραστηριότητες στον τομέα των SALW καθώς και των πυρομαχικών στα πλαίσια διαφόρων θεσμικών οργάνων και οργανώσεων και σε συνεργασία μαζί τους. Οι περισσότερες από αυτές τις δραστηριότητες αναλαμβάνονται εντός χρονικού πλαισίου που υπερβαίνει το ημερολογιακό έτος. Οι βασικές πρωτοβουλίες το 2006 απαριθμούνται κατωτέρω:

Αφγανιστάν (2004-)

Από το 2004, η Γερμανία υποστηρίζει τις διαδικασίες DD&R και DIAG στο Αφγανιστάν, χρηματοδοτώντας την διάθεση και καταστροφή πλεονασματικών όπλων και πυρομαχικών. Συνολικός προϋπολογισμός: 3 000 000 ευρώ.

Αλβανία (2006)

Το 2006 η Αλβανία υποστήριξε το Τrust Fund Partnership for Peace του ΝΑΤΟ για την καταστροφή SALW, MANDPADS και πυρομαχικών στην Αλβανία: Συνεισφορά: 107 000 ευρώ.

Αγκόλα (2003-2006)

Η Γερμανία υποστηρίζει την κοινωνική και οικονομική επανένταξη των πρώην μαχητών και των οικογενειών τους στην Αγκόλα. Για να διευκολυνθεί μια βιώσιμη επανένταξη, ακολουθείται προσέγγιση με βάση τις τοπικές κοινότητες. Η επανεγκατάσταση συνδυάζεται με την αγροτική ανάπτυξη και διάφορα γεωργικά προγράμματα. Το πρόγραμμα περιλαμβάνει επίσης την κατασκευή δρόμων και άρα δημιουργεί θέσεις απασχόλησης για τις τοπικές κοινότητες και τους πρώην μαχητές που επωφελούνται από αυτό. Οι ικανότητες των τοπικών αρχών και της διοίκησης ενισχύονται προκειμένου να αναπτυχθούν και να εφαρμοστούν προγράμματα επανένταξης. Συνολικός προϋπολογισμός: 11 990 332 ευρώ.

Μπουρούντι (2003-2007)

Η Γερμανία υποστηρίζει το εθνικό πρόγραμμα αποστράτευσης και επανένταξης του Μπουρούντι. Το σχέδιο αυτό έχει τέσσερις βασικές συνιστώσες: αυτοδυναμία των κοινοτικών δομών επανένταξης, αναζωογόνηση της γεωργικής παραγωγής, δημιουργία εισοδήματος και αποκατάσταση των υποδομών. Συνολικός προϋπολογισμός: 15 940 000 ευρώ.

Καμπότζη (2006-)

Η Γερμανία πραγματοποίησε επίσκεψη αξιολόγησης το 2006 για να εξετάσει τα προβλήματα που δημιουργούν τα αποθέματα πυρομαχικών και για να αναπτύξει μια πρόταση σχεδίου προς εφαρμογή κατά την περίοδο 2007-2008 σχετικά με τη βελτίωση της Διαχείρισης και της ασφάλειας των αποθεμάτων καθώς και την καταστροφή των πλεονασματικών πυρομαχικών.

Λαϊκή Δημοκρατία του Κονγκό — ΛΔΚ (2004-2007)

Η Γερμανία υποστηρίζει το εθνικό πρόγραμμα αποστράτευσης και επανένταξης (NDRP). Συνεπεία της στήριξης που παρέχει προς την εθνική «Comité Technique de Planification et de Coordination» (CTPC), η Γερμανία έχει αποδεσμεύσει πόρους για τριετή συνεργασία με την «Commission Nationale de Démobilisation et Réinsertion» (CONANDER). Συνολικός προϋπολογισμός: 2 500 000 ευρώ.

Λαϊκή Δημοκρατία του Κονγκό — ΛΔΚ (2005-2011)

Η Γερμανία υποστηρίζει την κοινωνική και οικονομική επανένταξη παιδιών και νέων που είχαν συστρατευθεί με τους εμπολέμους στην επαρχία Maniema της ΛΔΚ. Συνολικός προϋπολογισμός: 12 000 000 ευρώ.

ΚΑΕ (2004-)

Η Γερμανία υποστηρίζει την ανάπτυξη πολιτικού, νομοθετικού και θεσμικού πλαισίου της Κοινότητας Ανατολικής Αφρικής (ΚΑΕ) προκειμένου να αναχαιτιστεί η ανεξέλεγκτη διάδοση SALW. Οι συνιστώσες του σχεδίου σε συνεργασία με την ΚΑΕ περιλαμβάνουν οργανωτική ανάπτυξη για τη σύσταση περιφερειακού σημείου επαφής για τον έλεγχο των φορητών όπλων, εναρμόνιση πολιτικών και νομοθεσιών, κατάρτιση, ανάπτυξη συστηματικών προσεγγίσεων έναντι του προβλήματος των SALW, τέλος δε εκπαίδευση και ευαισθητοποίηση σε συνεργασία με οργανώσεις της κοινωνίας των πολιτών σε κράτη μέλη της ΚΑΕ.

Περιοχή των Μεγάλων Λιμνών (2003-2006)

Η Γερμανία συνεισέφερε στο Tαμείο Σύμπραξης του Προγράμματος ομάδας χωρών για την αποστράτευση και την επανένταξη (Trust Fund of the Multi-Country Demobilization and Reintegration Programme (MDRP)) για την Περιοχή των Μεγάλων Λιμνών που διευθύνει η Παγκόσμια Τράπεζα. Συνολικός προϋπολογισμός: 9 900 000 ευρώ.

Σύνδεσμος Αραβικών Κρατών (2004-)

Η Γερμανία συνέχισε τη συνεργασία της με τον Σύνδεσμο Αραβικών Κρατών (Αραβικό Σύνδεσμο), επικουρώντας τις εργασίες σε σχέση με τα SALW σε διάφορες βαθμίδες. Παρείχε στήριξη σε σύσκεψη των σημείων επαφής SALW από χώρες του Συνδέσμου. Συνεχίστηκε η μετάφραση εγγράφων του ΟΑΣΕ για θέματα SALW στα Αραβικά. Τον Οκτώβριο του 2006 διοργανώθηκε επίσκεψη μελέτης σε Βερολίνο, Βιέννη (ΟΑΣΕ) και Γκάιλενκιρχεν. Για να δοθεί ένα παράδειγμα χειροπιαστής συνεργασίας με κράτος μέλος του Αραβικού Συνδέσμου, τον Σεπτέμβριο του 2006 η Γερμανία διοργάνωσε στην Τυνησία διήμερο κύκλο μαθημάτων για τη διαχείριση αποθεμάτων και την ασφάλεια.

Λιβερία (2005-2007)

Η Γερμανία υποστηρίζει το εθνικό πρόγραμμα αποστράτευσης και επανένταξης (DDRR). Το πρόγραμμα παρέχει ψυχολογική υποστήριξη σε θύματα σεξουαλικής κακοποίησης κατά τις εχθροπραξίες στη Λιβερία και υποστηρίζει την επανένταξη των επαναπατριζόμενων προσφύγων και πρώην μαχητών μέσω αποκατάστασης των υποδομών με υψηλή ένταση εργασίας. Συνολικός προϋπολογισμός: 10 750 000 ευρώ.

Αναπτυξιακή Κοινότητα της Μεσημβρινής Αφρικής (SADC) (2004-)

Η Γερμανία στηρίζει την Αναπτυξιακή Κοινότητα της Μεσημβρινής Αφρικής (SADC) στην εφαρμογή του Πρωτοκόλλου SADC για τον έλεγχο των πυροβόλων όπλων, των πυρομαχικών και άλλου συναφούς υλικού. Στα πλαίσια της συνεργασίας αυτής, η Γερμανία απέστειλε σύμβουλο επί θεμάτων ειρήνης και ασφάλειας για να βοηθήσει στη σύσταση περιφερειακού σημείου επαφής στη Γραμματεία της SADC. Το σχέδιο περιλαμβάνει τις ακόλουθες συνιστώσες: εναρμόνιση πολιτικών και νομοθεσίας, δημιουργία ικανοτήτων, εκπαίδευση υπηρεσιών επιβολής του νόμου και συνεργασία με παράγοντες της κοινωνίας των πολιτών.

Ρουάντα (2003-2007)

Η Γερμανία στηρίζει την Επιτροπή Αποστράτευσης και Επανένταξης της Ρουάντας (RDRP) και τη διαδικασία κοινωνικής επανένταξης πρώην μαχητών της Ρουάντας. Συνολικός προϋπολογισμός: 8 773 000 ευρώ.

Σενεγάλη (2005-2006)

Η Γερμανία υποστήριξε προγράμματα ευαισθητοποίησης ως προς τα φορητά όπλα στην περιοχή της Casamance. Το πρόγραμμα βασίστηκε σε δίκτυο ποικίλων τοπικών ΜΚΟ που έχουν αναπτύξει συνολική στρατηγική για την αντιμετώπιση του προβλήματος της ανεξέλεγκτης διάδοσης SALW. Οι δραστηριότητες άρχισαν το 2005 με ένα εργαστήριο συντονισμού και με δημιουργία ικανοτήτων. Βασικός στόχος ήταν η ευαισθητοποίηση του πληθυσμού και των κυβερνητικών αξιωματούχων στην παραμεθόριο περιοχή.

Σιέρα Λεόνε (2004-2006)

Η Γερμανία στηρίζει την εκπαίδευση και επαγγελματική κατάρτιση παιδιών και νέων που έχουν πληγεί από την ένοπλη σύρραξη, καθώς και παιδιών που είχαν συστρατευθεί με τους εμπολέμους στη Σιέρα Λεόνε. Συνολικός προϋπολογισμός: 12 000 000 ευρώ.

Νοτιοανατολική Ευρώπη/RACVIAC (2005-)

Η Γερμανία εξακολούθησε να υποστηρίζει τις εργασίες του σεμιναρίου σχετικά με τα SALW στο περιφερειακό κέντρο για τον έλεγχο των εξοπλισμών. Οι συγκεκριμένες πρωτοβουλίες περιλαμβάνουν την εμπορία και τη διαχείριση αποθεμάτων.

Ουγκάντα (2005-2007)

Η Γερμανία υποστηρίζει το εθνικό σημείο επαφής για τα φορητά όπλα, με σκοπό την εφαρμογή του εθνικού σχεδίου της Ουγκάντας για τον έλεγχο των φορητών όπλων στους τομείς της δημιουργίας ικανοτήτων και της ευαισθητοποίησης. Σύμφωνα με το Πρόγραμμα των Ηνωμένων Εθνών για τα φορητά όπλα και με άλλες περιφερειακές συμφωνίες, η Ουγκάντα συνέστησε γραφείο για τον συντονισμό του ελέγχου φορητών όπλων.

ΟΥΓΓΑΡΙΑ

Δράσεις διεθνούς επιπέδου

Η Δημοκρατία της Ουγγαρίας συμμετείχε σε διεθνείς διαπραγματεύσεις για την πρόληψη, την καταπολέμηση και την εξάλειψη της παράνομης εμπορίας SALW σε περιφερειακό και σε διεθνές επίπεδο. Η ουγγρική πολιτική αδειοδότησης ακολουθεί αυστηρά όλα τα εμπάργκο του Συμβουλίου Ασφαλείας του ΟΗΕ, καθώς και άλλα εμπάργκο που επιβάλλουν ο Οργανισμός για την Ασφάλεια και τη Συνεργασία στην Ευρώπη και η Ευρωπαϊκή Ένωση, υποστηρίζει δε μορατόρια όπως του ECOWAS.

Σε σύμπραξη με άλλες χώρες εταίρους, η Ουγγαρία έχει προσφέρει τεχνική και χρηματοδοτική βοήθεια για την υποστήριξη της περιφερειακής εφαρμογής των μέτρων που περιλαμβάνει το Πρόγραμμα Δράσης του ΟΗΕ. Έχει διαδραματίσει ενεργό ρόλο σε άλλες δραστηριότητες που διεξάγονται στα πλαίσια άλλων επίσης οργανώσεων όπως η Εταιρική Σχέση για την Ειρήνη του ΝΑΤΟ, το Σύμφωνο Σταθερότητας για τη Νοτιοανατολική Ευρώπη κλπ.

Στα πλαίσια του Οργανισμού για την Ασφάλεια και τη Συνεργασία στην Ευρώπη (ΟΑΣ